Få styr på teknisk on-page SEO i dag med 12 essentielle on-page tips\nKapitel 4 af SEO for tekstforfattere\nFordi det stærke indhold er mere end bare din brødtekst\nSkrevet af Mark Buskbjerg\nDu har styr på søgeordsanalysen.\nDit indhold tryllebinder læseren fra første til sidste ord.\nDu har pumpet værdi ind i teksten, så din artikel er en Manchago de Jabugo mod konkurrenternes senede koteletter.\nMen hvordan sikrer du nu, at Google når frem til vurderingen: “Det her drøn af en tekst fortjener en topplacering!”\nDer er helt overordnet to steder, du skal optimere:\nDet handler om at optimere selve indholdet og de rammer, som det bliver udgivet i. Det kalder vi on-page søgemaskineoptimering.\nDen store klump i off-page søgemaskineoptimering er linkbuilding. Altså hvor andre sider giver din hjemmeside et virtuelt skulderklap via et link.\nVi skelner altså mellem handlinger, du kan udføre og sikre på din egen side. Og så eksterne faktorer, som du på forskellige måder kan prøve at påvirke (du kan jo bruge et par psykologiske triggers, når du skriver en sød mail og spørger efter et relevant link).\nDet er ikke alt on-page, du har indflydelse på som tekstforfatter. Det er eksempelvis ikke dit ansvar, om hjemmeside er hurtig. Det er den overordnede indholdsstruktur heller ikke.\nMen jeg har taget det hele med alligevel.\nFordi det gør dig til en bedre teamspiller, når du har en lidt bredere forståelse af de forskellige komponenter, der sikrer topplaceringer i søgemaskinerne.\nOg fra dit helt egoistiske synspunkt, så handler det jo også om, at dine tekster kun performer så godt, som deres overordnede ramme tillader dem. Så uanset, hvor fedt, du skriver, så er du bagud på algoritme-point, hvis teksterne eksempelvis. bliver udgivet på en langsom side.\nMen jeg har delt det op. Du får de mest relevante ting for dig som tekstforfatter først. Og så er der lystlæsning med den bredere SEO-tilgang i den sidste halvdel.\nLet’s get rockin’.\nDet hele starter med at analysere den søgendes hensigt\nDu skal have styr på E-A-T\nSkriv et klik-optimeret title tag\nDin meta description skal overbevise den søgende\nSemantisk HTML: Du skal formatere dine tekster korrekt\nOptimer din tekst til featured snippets og ram Rank Zero\nEn indholdsfortegnelse kan give dig mere plads i søgemaskinerne\nUdnyt muligheden for at styrke den interne linkstruktur\nHusk at skrive forslag til alt attribut på billeder\nOg så er der de ting, du måske ikke kan gøre så meget ved om tekstforfatter\nOn-page dækker i den bredeste forstand over al det søgemaskineoptimeringsarbejde, du laver på din egen side. Det er i modsætning til eksempelvis outreach-arbejdet, du laver for at gøre opmærksom på dit indhold eller fiske links, der er en off-page disciplin.\nHar du ædt dig gennem hele guiden her, så har du allerede et flot flueben sat ud for den her på din tjekliste. I kapitel 2 om søgeordsanalyse fik du nemlig en guide til at analysere den søgendes intention.\nFor hvad forventer dine besøgende egentlig, når de lander på din side? Er de klar til at købe, eller leder de efter information for at træffe en beslutning?\nHelt kort, så kan vi dele søgeintentionen op i fire kategorier. De er:\nDet er ‘sådan gør du’-guides og svar på ‘hvad er … ?’-søgninger. Det er alle dem, der skal bruge en guide til at stryge en skjorte. Hvis du mangler svaret til at vinde en diskussion ved julefrokosten. Eller hvis du skal koge en sprød pastaret.\nHer er den søgende på jagt efter et specifikt brand eller en lokal virksomhed. Det er alle dem, der mangler en bager i København, Thorkild Olesen fra den lokale rengøringsservice eller en forhandler af sneakers fra Nike.\nResearchsøgninger (køb senere)\nDen søgende ved typisk, hvad hun er på jagt efter. Men den endelige afgørelse er ikke helt truffet endnu. Hun kigger på anmeldelser, tests og sammenligninger.\nTransaktionssøgninger (køb nu)\nDet er her den søgende er klar til at handle. Det kan være et køb på din webshop, download af en e-bog om flowskrivning, eller det sidste desperate forsøg på at støve en aktiv rabatkode frem fra internettets pulterkammer.\nOg som sagt. Det er her, du klikker hen, når du skal gå i dybde med den søgendes hensigt.\nDu skal forstå konteksten for at ramme søgehensigten\nEt spændende element ved søgehensigt er, at du som tekstforfatter er nødt til at vurdere det i forhold til konteksten. Du går måske efter en klassisk transaktionssøgning som ‘Nike Air Max pris.’\nUmiddelbart lugter det jo af en klassisk produktside, hvor pris og købsknap står helt oppe i smasken på dig. Men der kan også være situationer, hvor du forsøger at masse dig lidt mere ind i søgehensigten.\nLad os blive ved eksemplet med en transaktionssøgning, hvor fokus er på ‘Nike Air Max Pris.’ Her kan du nemt stå i en af to forskellige situationer:\nDu skal skrive en stærk produktteksten, der overbeviser den besøgende om at smække skoene i indkøbskurven.\nDu skal skrive en tekst til en prisguide, hvor målet er at guide den besøgende videre til en bestemt webshop – hvor de så skal købe skoen.\nI det sidste eksempel kan du gå efter at mase dig ind i en transaktionssøgning. Og så er det op til dine copywriting skills at vinkle teksten, så den rammer plet.\nNår du begynder at dykke ned i de store SEO-leksika, så kommer du til at støde på forkortelsen E-A-T.\nDet er en del af Googles algoritme, de selv har konfirmeret i februar 2019. Derfor er det selvfølgelig også et område, hvor SEO-nørderne knokler løs for at finde de bedste måder at optimere en sides E-A-T.\nMen lad os lige træde et skridt tilbage.\nE-A-T står for:\nDet handler helt konkret om, at din side i sin helhed skal signalere ekspertise, autoritet og troværdighed.\nDet kan være nogle overordnede ting, der skal være på plads:\nCVR-nummer for virksomheden\nAt kontaktoplysningerne er tilgængelige\nEn stærk om-side, der forklarer, hvem der står bag\nUddybende profilsider for alle, der udgiver indhold på siden\nMen der er også ting, du kan gøre i den enkelte tekst.\nFor det er i bund og grund årsagen til en algoritmeopdatering som E-A-T: Google vil vise bedre og mere relevant indhold i deres søgemaskine.\nSå du skal ind og trylle som tekstforfatter. Hiv fat i den store copywriting-håndbog, og tryk på de rigtige knapper.\nDet kan være små signaler, hvor du husker at linke til stærke kilder i din tekst.\nMen det kræver også, at du har styr på din research, inden du sætter dig til tasterne. For troværdigt indhold er også indhold, der formår at gå i dybden med et emne.\nMoz har lavet en video, hvor de fortæller om deres model for 10x content – der er ret interessant i den her kontekst. Og der er også Brian Deans guide til The Skyscraper Technique.\nFindes der et element, der er vigtigere end din overskrift?\nNår du arbejder med søgemaskineoptimering, så er der faktisk et element, der næsten er vigtigere. Det er dit title tag.\nTitle tag’et kender de fleste som den blå fremhævede titel i Googles søgeresultater.\nOg for en god ordens skyld, så har jeg lige fremhævet et title tag på billedet herunder:\nMen hvorfor er title tag så vigtigt?\nLigesom overskriften skal fange læserens flakkende blik, når hun surfer gennem internettets endeløse indholdsstrøm, så skal dit title tag fange læseren på et kritisk tidspunkt.\nDet er lige der, at du har et par håndfulde anslag til overbevise den søgende om, at du har svaret. At du har løsningen. At du har lige præcis det rigtige produkt.\nDen opmærksomme læser har måske opdaget, at Google har skåret i det fremhævede title tag på billeder herover. Og ja, det gør de benhårdt, hvis dit title tag er for langt.\nHvornår er dit title tag for langt, og hvordan tjekker du det? Det og andre gode råd til det perfekte title tag finder du i vores SEO ordbog.\nNår du ser på mit eksempel på billedet her, så bliver title tag’et skåret i slutningen. Det klarer Google selv, hvis dit title tag er blevet over de anbefalede 600 px.\nLigesom med dit title tag, så er indholdets meta description vigtig, fordi den bliver vist ude på selve søgeresultatsiden.\nOg herunder har jeg fremhævet meta description på et søgeresultat:\nIndholdet i din meta description betyder ikke direkte noget for, hvordan indholdet placerer sig. Det handler altså ikke om at proppe metabeskrivelsen med keywords. Men det er fordi, at du her har ca. 155 anslag til at sælge dit indhold.\nSå var den søgende ikke allerede helt overbevist af indholdets title tag, så er det nu, at du skal trække de sidste stik hjem. Det er altså helt klassisk click-through rate optimering, som du arbejder med her.\nMangler du inspiration til skrive den her form for kort, klassisk ad copy, så prøv lige at svinge forbi Jospeh Sugarman i vores serie Kings of Copy.\nHvordan du indsætter en meta description, den nørdede baggrundsviden og de sprøde detaljer finder du selvfølgelig ovre i vores ordbog. Du slår bare op under meta description.\nDu skal formatere dine tekster korrekt\nNår du læser teksten her, så genkender du nemt, hvad der er overskrifter og hvad der er brødtekst. Der er en synlig forskel. Og vi har defineret nogle regler for, hvordan den primære overskrift adskiller sig fra overskrifter i andet og tredje niveau.\nOg sådan ser det altid ud, når du besøger Tekstr_.\nEller rigtig mange andre hjemmesider for den sags skyld.\nMen hvordan adskiller søgemaskinerne dine overskrifter fra brødteksten?\nDet gør de – lidt groft skåret – ved at læse den kildekode, indholdet består af. Og selvom vi nu snakker om kode, så er vi altså stadig på tekstforfatterens domæne her. For du vil selvfølgelig gerne sikre, at dine underoverskrifter faktisk bliver forstået og får den korrekte vægt, når både mennesker og søgemaskiner kigger forbi.\n(Er du nysgerrig på at se kildekode, så kan du trykke Ctrl + U i de fleste browsere, så åbner den i en ny fane)\nDerfor får du her et crash course i, hvordan indhold bliver formateret, når vi udgiver indhold på en hjemmeside.\nVi har nogle overskrifter, der i kildekoden ser sådan her ud:\n
Dette er en overskrift i niveau 1
\n
Dette er en overskrift i niveau 2
\n
Dette er en overskrift i niveau 3
\n
Dette er en overskrift i niveau 4
\n
Dette er en overskrift i niveau 5
\n
Dette er en overskrift i niveau 6
\n
Din brødtekst bliver svøbt i såkaldte parapgraph tags. Det er typisk et helt afsnit bestående af flere sætninger, der bliver sat ind i et paragraph tag.
\n
Men du kan også bruge det til enkelte linjer.
\n
Du kan så også markere noget af din brødtekst med fed eller måske kursiv. Understregning bruger vi ikke rigtig, fordi det er reserveret til et link
\nDet er selvfølgelig sjældent det, du ser. Typisk bruger vi en WYSIWYG-editor, når vi skriver. Det er en forkortelse for What you see is what you get. Så slipper vi for at rode rundt og får skrevet de der HTML-tags korrekt.\nMen sådan en WYSIWYG kan også friste til bare at markere tekst med fed i stedet for at markere det korrekt op som en overskrift i niveau 3. Og det gør altså en forskel, når en robot kravler rundt på din side og prøver at forstå dit indhold. En linje markeret med fed er bare en fremhævet linje. Men er den markeret med
, så er det en ny sektion af teksten, der starter her.\nGod HTML-struktur har indbyggede fordele for dit indhold\nOg det her har den indbyggede bonus, at dit indhold også bliver meget bedre tilgængeligt for besøgende med eksempelvis en skærmlæser. Her er de såkaldte header tags essentielle for, at en bruger med skærmlæser kan skimme dine overskrifter.\nDet kan også være tjenester som Pocket eller browserens indbygge læsevisning, der bruger HTML-strukturen til at forstå og formatere dit indhold i deres egen visning.\nKort sagt, så er en masse systemer bygget op omkring en bestemt struktur i den kode, der er på en hjemmeside. Og her kan du som tekstforfatter gøre dit indhold meget bedre tilgængeligt for mange flere brugere, når du husker at markere en overskrift som
, i stedet for bare lige at markere med fed og så sætte skriftstørrelsen et par trin op.\nDen korrekte formatering er vigtig, fordi HTML ligesom alle andre sprog har sin egen indbyggede semantik. Og det er lige netop det sprog, søgemaskinerne kan læse, når de kravler forbi din hjemmeside og indekserer dit indhold. Derfor referer vi også ofte til korrekt formatering som semantisk HTML. Det er altså HTML, hvor du bruger de rigtige elementer af koden til at angive, hvad der har hvilken betydning i dit indhold.\nHer kan du læse mere om, hvorfor strukturen i din tekst og dertilhørende HTML er så vigtig.\nDuplikeret indhold (duplicate content) er, hvad du nok har gættet: Indhold, der går igen flere steder på din hjemmeside eller på tværs af forskellige hjemmesider.\nDer er overordnet to typer af duplikeret indhold:\nNår du duplikerer dit eget indhold\nNår du duplikerer andres indhold\nDet første eksempel er, når du duplikerer dit eget indhold. Det kan i et groft karikeret eksempel se sådan her ud:\n“Dette tømrerfirma reparerer dit tag og ….. . Altid høj kvalitet og god service.”\n“Dette tømrerfirma reparerer dine vinduer og ….. . Altid høj kvalitet og god service.”\nDer er måske en lille variation, men i virkeligheden er det jo bare lige det enkelte søgeord, der er skiftet ud mellem teksterne.\nDet er helt naturligt at have tekst, der går igen på tværs af en hjemmeside. Det kan være beskrivelser i forfatterbokse, bokse med et specifikt call to action og lignende. Det er der ikke noget galt med. Men begynder du at have relativt store mængder duplikeret indhold, så er der gode chancer for, at du:\nSkriver kedelige tekster, der keder din læser\nLeverer meget lidt værdi\nDet andet eksempel er, hvis du duplikerer andres indhold. Altså bare lige suger en artikel fra et andet website og udgiver på dit eget.\nHusk: Selvom Google ikke straffer duplikeret indhold, når du bruger korrekt canonical tag, så skal du stadig overholde loven. Du må ikke kopiere og distribuere andres indhold uden deres tilladelse.\nKæmper du med duplikeret indhold?\nDuplikeret indhold er ikke altid bare resultatet af dovne tekstforfattere. Der kan også være strukturelle problemer på en hjemmeside, der betyder, at noget indhold simpelthen kan indekseres af søgemaskinerne flere gange. Og bliver der ikke taget højde for det, så koster det dyrt (det holder i hvert fald indholdet effektivt væk fra toppen af søgemaskinerne).\nKæmper du med duplikeret indhold, så er der en virkelig god guide her, der forklarer, hvordan du analyserer problemet og får det løst.\nEn relativ ny feature i Googles søgemaskine er de såkaldte featured snippets. Det er sammendrag af søgeresultater, der bliver vist før førstepladsen (selvom det ikke er en reklame).\nHer det teksten og linket til vores artikel om palindromer, der bliver fremhævet sammen med et billede fra et konkurrerende site.\nDet er en interessant feature, fordi det kan få dit indhold til at fylde enormt meget i søgeresultaterne. Måler du efter i pixels, så fylder boksen i eksemplet her næsten det samme som første- og andenpladsen på den samme søgning.\nElementet er stadig så nyt, at der er en del spekulation i, præcis hvordan Google vælger indholdet til en featured snippet. Men der er klare indikationer af, at du kan optimere eksempelvis længden af dit indhold, så der er større sandsynlighed for, at det er netop din beskrivelse, der bliver vist som et fremhævet søgeresultat. Og altså bliver vist før førstepladsen – det, der også er blevet døbt Rank Zero.\nHvis du skal have guldmedalje i rank zero, så start med artiklen her.\nEller lyt med i Torbjørn Flensteds glimrende podcast om SEO her:\nListen to “Del 7 af 8 | Her er Flensteds SEO Favorit-tip til Rank Zero” on Spreaker.\nPå nettet findes der tre forskellige slags links. Der findes eksterne links, hvor du linker ud til andre sider på nettet. Så er der de interne links, hvor du linker til andet af dit eget indhold.\nOg så er der det specielle interne link, hvor du linker til et sted på den samme side, som du allerede er på. Det er dem, vi bruger her på Tekstr_, når vi starter artikler ud med en indholdsfortegnelse.\nDet hedder et anchor tag. Og du kan med HTML bruge det sådan her:\nKlik her for at hoppe ned i teksten\nI eksemplet her kan du klikke på det første link, og du vil så hoppe dertil på siden hvor  er placeret.\nDet giver en bedre brugeroplevelse, hvor du som læser får et hurtigere overblik i indholdsfortegnelsen, når vi skriver lange artikler (guilty as charged). Men det har også en snedig lille ekstra funktion, fordi det kan give dig de såkaldte site links i søgeresultaterne hos Google.\nDu kan se site links fremhævet på billedet her:\nDet får dit indhold til at fylde mere på søgeresultatsiden. Og der er ikke sådan rigtig mange, der udnytter det ordentligt på deres indhold.\nSå den frugt skal du selvfølgelig skynde dig at plukke.\nDu kan eksempelvis lave en struktureret indholdsfortegnelse, som vi gør her på Tekstr_. Det kan jeg personligt godt lide. Men du kan også bruge dem på andre måder, hvor du drysser dem lidt mere ud over din side.\nNår du bruger anchor tags i håbet om at få de lækre site links i søgeresultaterne, så skal du huske på, at det er teksten mellem <ahref=”#”> og , der bliver trukket med ud i søgeresultaterne. Så du skal vælge din ord med omhu, så de matcher den søgendes intention.\nDet store spørgsmål er selvfølgelig, om det gør en forskel. Rent visuelt så får det dig til at fylde mere. Men hvis du vil have lidt tal på, så lad os dykke ned i statistikken fra min artikel om SMART-modellen ovre på Altomledelse.dk. Det er ikke en kæmpe forskel, men de her små site links står for knap 150 besøgende hver måned.\nDet er altså 150 ekstra klik ind til mit indhold hver måned, fordi jeg har lavet en simpel indholdsfortegnelse.\nSå det er bare med at komme i sving.\nBruger du WordPress, så findes der faktisk en stribe gode plugins, der automatiserer arbejdet med indholdsfortegnelser for dig. Min favorit til nemme indholdsfortegnelser i WordPress er Easy Table of Contents.\nInternettet er populært sagt bygget op af links. Det er sådan, alt indholdet på magisk vis kommer til at relatere sig til hinanden på kryds og tværs.\nOg det var da også oprindeligt antallet af links fra andre sider, der ret egenhændigt bestemte, hvem der fik førstepladsen på søgninger i Google. Det var sådan Google selv revolutionerede hele søgemaskinefeltet.\nI dag er der selvfølgelig mange andre faktorer, der spiller ind.\nMen links er stadig vigtige. Der er de links, du får (eller ihærdigt forsøger at få) fra andre, og så er der de links, du laver internt på en side.\nDe interne links har ikke så stor vægt i forhold til placeringer i søgemaskinerne. For dengang de havde reel betydning, så blev det selvfølgelig udnyttet til langt over grænsen af folk, der ligesom du og jeg bare gerne vil se vores indhold på en førsteplads ude i søgeresultaterne.\nSelvom informationsarkitektur og intern linkbuilding er vildt spændende (er jeg alene med den?), så er det et lidt mere lavpraktisk tip, jeg har til dig her.\nDet handler om at huske de interne og kontekstuelle links. Så når jeg skriver, at optimering af title tags ofte følger samme regler som en god overskrift, så husker jeg lige at give dig det her link til en artikel om at skrive gode overskrifter.\nFor når du laver de gode, kontekstuelle interne links, så hjælper du søgemaskinerne med at forstå, at det er lige præcis den her artikel, der skal ranke på søgefrasen søgeordsanalyse.\nDet kan virkelig betale sig at tænke den slags ind i dit tekstarbejde.\nDu skal selvfølgelig bruge krudt på at linke ud fra din egen artikel og til andet relevant indhold på siden. Måske har dem du skriver for endda en prioriteret liste, de drømmer om, at du optimerer mod i dine interne links – husk at spørge dem.\nMen et andet tip, der overraskede mig positivt. Det får du her:\nJeg udgiver løbende artikler ovre på altomledelse.dk, og det gør en række andre skribenter også. Og det er mildt sagt forskelligt, hvor meget de tænker i SEO. De fleste går jo mere op i at formidle deres viden om ledelse. Så tager jeg mig af at søgemaskineoptimere indholdet.\nMen en dag modtog jeg en glimrende artikel, hvor ekstramaterialet bare spillede. Der var forslag til title tag, meta description og masser af links ud til andet indhold på siden.\nMen det allerbedste …\nHun havde lavet en liste med 10 andre artikler på altomledelse.dk, hvor hun foreslog, at jeg lavede et internt link til hendes nye artikel på altomledelse.dk.\nSådan et move tager kegler. Og det gør mit arbejde som redaktør umådeligt meget lettere.\nOg dem, der gør redaktørens, chefens, kundens eller hvem som helst andens liv lettere, de får flere opgaver.\nOkay. Her kommer et lille tag, der i daglig tale går under flere navne. Det er kendt som:\nMen uanset, hvad vi kalder det, så skal du bare vide, at det er et tekstalternativ til et billede.\nBlinde besøgende kan ikke se indholdet på din side. Teksten kan de få læst op, men billedet kan de ikke gøre så meget ved. Med mindre, at du skriver en god og oplysende alternativ tekst til billedet.\nRent teknisk bliver det indsat som en attribut i billedet. I koden ser det sådan her ud:\n\nNår det er klaret, så sørger skærmlæseren for at oplæse “Billede: En mus, der danser tango”, når den besøgende når til billedet.\nOg den information bruger Googles små robotter også, når de kravler forbi og læser indholdet på din side. De bliver bedre og bedre til at genkende motiver på billeder, men skriv alligevel en alternativ tekst. Det betyder stadig noget – og ikke kun for søgemaskineoptimeringen af dit indhold.\nSkriver du søgemaskineoptimerede tekster, så er det vigtigt, at du ved, at du altid er lidt prisgivet af de rammer, dine tekster optræder i. Det må aldrig være en undskyldning for at levere en sløj tekst, men nogle tekniske aspekter er bare uden for din kontrol.\nAlligevel vil jeg argumentere for, at du skal kende de faktorer. Fordi det gør dig til en stærkere del af indholdsproduktionen, hvis du forstår hele rammen rundt om at arbejde med søgemaskineoptimering.\nDerfor slutter vi kapitlet af med lidt lystlæsning. Forstået på den måde, at det ikke er tvingende nødvendig viden for at levere en god søgemaskineoptimeret tekst. Men alligevel relevant, fordi det gør dig til en stærkere skribent at kende de rammer dine tekster fungerer i.\nVi skal derfor se på:\nDu skal være sikker på, at siden loader hurtigt\nBrug schema markup når det er relevant\nSøgemaskinerne lever af, at du får en god oplevelse, når du er på jagt efter svaret på dine behov. Og antitesen til en god oplevelse online er langsomme loadtider. Altså de der hjemmesider, der hoster og hakker sig frem, som om du sad i 90’erne og sparkede til et 56k modem og spærrede husstandens fastnettelefon (kids, slå op i en historiebog).\nDerfor prioriterer søgemaskinerne også hurtige hjemmesider højere. Det er simpelthen med til at give brugerne en bedre oplevelse. Derfor har Google også meldt officielt ud, at de bruger hastighed som en del af deres algoritme.\nOg det handler jo slet ikke om søgemaskinerne, hvis vi skal være helt ærlige. Det handler jo om de mennesker, som du skriver til. De orker ikke at vente på en langsom hjemmeside. Det er eksempelvis påvist flere gange, at hurtigere hjemmesider konverterer flere af deres besøgende til kunder.\nSå skriver du tekster til en langsom hjemmeside, så er du allerede lidt bagud på point. Og måske kan du score lidt street cred, hvis du finder den rigtige at prikke på skulderen, så problemet bliver løst, og I sammen får endnu bedre resultater.\nBrug schema markup, når det er relevant\nSchema markup er kort fortalt strukturerede data, som hjælper søgemaskinerne til at forstå indholdet på din side.\nDet kan være små ekstra nuggets som anmeldelser, åbningstider for din butik, adresse, billeder af en opskrift, ISBN-nummeret på en bog og meget mere.\nSchema er den standard, som du kan bruge til angive de strukturerede data i koden. Her kan du klikke dig igennem og finde frem til de relevante tags, som du kan inkludere på din side.\nBare fordi du tilføjer schema til din side, så er der ingen garanti for, at det pludselig popper frem i søgeresultaterne.\nFor at finde ud af, om det er umagen værd at implementere schema på dit specifikke indhold, så kig på søgeresultatsiden (SERP) for den specifikke søgning. Har de andre stjerner, billeder eller andet spændende fremhævet i deres søgeresultat, så er der en god chance for, at det også er investeringen værd for dig.\nLeder du efter en dybdegående artikel om struktureret data, så klik her.\nAlle kapitler i serien SEO for tekstforfattere


Røde Kors lufter Margits hund Alfred - Hjemmet DK\nFor mig gør det en verden til forskel, om jeg har Alfred eller ej, siger Margit Ulstrup om sin godmodige bedste ven.\nMargit er lam fra brystkassen og nedefter, og hendes bedste ven er hunden Alfred, der gør, at hun kommer ud af sengen hver dag. Da beskeden kom, at kommunen ikke kunne lufte Alfred, så det sort ud. Måtte han virkelig aflives?\nSilhuetterne fra tre fiskekuttere spejler sig smukt i det dybblå vand i Hundested Havn, og kuttere og spejlbillede foreviges på en brøkdel af et sekund af Margits spejlreflekskamera. Med lidt held er endnu et pletskud kommet i kassen, som Margit kan forstørre og hænge op på væggen derhjemme i rækkehuset i Hundested. Måske kan billedet ligefrem udstilles. 50-årige Margit Ulstrup holder af at fotografere, og hun har udstillet sine billeder flere steder, blandt andet i kulturhuset Gjethuset i Frederiksværk. At hun er lam fra brystkassen og nedefter og sidder i kørestol er ingen hindring. Hun finder mange af sine motiver på Hundested Havn, og Alfred er hendes tro følgesvend, når hun tager turen til havnen i kørestol.\nMargit elsker at fotografere, og sammen med Alfred føler hun sig aldrig ensom. Alfred er en blanding af en labrador og en golden retriever, og han er Margits et og alt, fastslår hun, da vi er kommet hjem i hendes lune stue. – Egentlig ville jeg have haft en servicehund, der kunne hjælpe mig med at samle ting op fra gulvet og sådan, men da der for fem år siden var en familie, der ikke kunne have Alfred længere, og jeg fik ham på prøve, tabte jeg fuldstændig mit hjerte til ham. Jeg er sikker på, at det også var omvendt. Det var kærlighed ved første blik, ler Margit og slår fast: – Det er Alfred, der skal have æren for, at jeg kommer ud af sengen hver dag. Jeg har masser af problemer, og jeg kunne snildt vælge at trække dynen op over hovedet, men takket være Alfred har jeg et aktivt liv. Når jeg er sammen med ham, føler jeg mig ikke ensom, og det er ham, der gør, at jeg for eksempel tit kommer en tur ned på Hundested Havn. Margit var 39 år, da hun i 2001 fik konstateret en godartet knude på halshvirvlen, men sygehusets ord var nådesløse: „Du har to måneder tilbage at leve i, med mindre du lader dig operere – og der er 75 procents risiko for, at operationen går galt. Så vil du være lam fra halsen og nedefter, og en respirator må trække vejret for dig", lød beskeden.Et nyt livHvordan i alverden kommer man videre derfra? Margit forklarer: – Den dag ændrede mit liv. Jeg sagde ja til operationen straks. Jeg mener; alternativet var ligesom værre, og jeg havde en intuitiv stemme, der fortalte mig, at det ville gå godt, og det gjorde det jo, siger hun og uddyber: – Jeg blev lam fra brystkassen og nedefter. Men jeg kan selv trække vejret, og med stædighed har jeg fået trænet mine hænder og arme, så jeg kan bruge dem til det meste. Margit synes selv, at hun har været heldig. – Jeg har haft et liv før operationen med mand og arbejde i butik og på kontor, og nu har jeg et liv efter operationen. Alene og med begrænsede muligheder, men jeg elsker mit liv. Allerede som barn havde jeg noget at slås med. Jeg fik leddegigt, og det har gjort mig stædig og til optimist af natur. Hver aften deler Margit og Alfred en bolle med smør. De holder begge af at runde dagen af på den måde. Ud over at fotografere maler Margit akvareller. Hun går også til selvforsvar på et hold for handicappede i kørestol, og i det hele taget gør hun, hvad hun kan for at leve et aktivt liv. – Der er krudt i min bagdel, også selvom den er lam, smiler hun. Det forgangne efterår fik hun imidlertid et altoverskyggende problem. „Kommunens handicaphjælpere kan ikke længere påtage sig at lufte Alfred" lød beskeden fra Halsnæs Kommune. – Jeg fik at vide, at jeg enten selv måtte lufte Alfred, eller også måtte jeg skille mig af med ham. Problemet er bare, at mit helbred er skrøbeligt, og kulde kan jeg ikke klare, så falder jeg om. Så når vejret er dårligt, kan jeg ikke selv lufte Alfred. Måtte jeg virkelig aflive ham? tænkte jeg og vidste straks, at det ville jeg ikke! – Det er Alfred, der giver mig et liv. Han er min bedste ven, men hvordan jeg skulle løse problemet, anede jeg ikke. Jeg var dybt ulykkelig, fortsætter Margit.NødråbHun klagede sin nød i en avisartikel i lokalavisen, og den artikel læste man hos Røde Kors. Her sørger man for besøgsvenner til ældre og syge medborgere, og i Halsnæsafdelingen besluttede man sig for at forsøge at hjælpe Margit. Det fortæller Marianne Otto, der arbejder som frivillig i den lokale Røde Kors-butik i Frederiksværk. – Vores lokalformand spurgte, om der var nogle af os frivillige i butikken, der havde mod på at lufte Margits hund en dag om ugen på skift. Og det var der. Det tog ikke mange timer, så var vi syv-otte frivillige, og så delte vi ugedagene imellem os. Marianne Otto er frivillig hundelufter fra Røde Kors. Margit ønsker hende og Alfred en god tur. Margit erindrer, da Røde Kors ringede og fortalte, at man havde en stribe frivillige hundeluftere klar til hende. – Der rendte en glædeståre ned ad min kind. Tænk, at der findes så mange vidunderlige mennesker, som vil bruge tid på at hjælpe mig. – Nu kommer der en frivillig hver dag og går en tur med Alfred. Det kalder jeg overskud. På verdensplan er mit problem lille. Det indrømmer jeg, men for mig gør det en verden til forskel, om jeg har Alfred eller ej. – Han er min bedste ven, gentager Margit og kigger Alfred i øjnene. – Når jeg har det dårligt, ligger du ved min side, som om du vil sikre dig, at jeg er tryg. Det er, som ved du præcis, hvordan jeg har det, siger hun kærligt til ham.


Pappardelle pasta med parmaskinke, tomat og “fattigmands parmesan” | Love food love cooking\nDer var en rest pastadej til overs fra jeg havde lavet ravioli, som dagen efter blev brugt til en halvhurtig, men rigtig lækker frokost.\nJeg eksperimenterer tit og en ellers simpel pastaret skulle da også lige have et tvist. Det har nok været i et TV program (jeg ser MANGE mad-programmer) jeg hørte at man i det sydlige (fattige) Italien har tradition med at stege rasp og komme det over sin pasta, som erstatning for ost, der jo er dyrt og deraf navnet fattigmands parmesan. Det skulle jeg altså lige prøve af, men det blev min egen version og som kompliment og ikke erstatning for osten ;-)\n1 pakke parmaskinke (70g)\nlille håndfuld frisk salvie\nSkær pladerne i strimler på ca. 2 cm (min uofficielle bredde på pappardelle :-))\nVend strimlerne i lidt mel så ikke de klistre sammen inden de skal koges.\nFlere detaljer om pasta i Pasta håndbogen\nHak salvien og skær brødet i tynde strimler/flager og steg det sammen med en god klat smør ved svag varme til brødet er blevet sprødt og gyldent.\nHak løget fint, hvidløget fint, skær skinken i strimler og tomaterne i kvarte.\nSteg løget i et ca. 2 min. Kom så hvidløg og skinke i og steg det i 3-4 min.\nSkru ned for varmen og steg tomaterne med i et par minutter.\nKog pastaen i ca 2 min. og kom den i gryden med tomat og skinke og lad det trække i et minut eller 2.\nAnret med brødflagerne og parmesan.\nDet ristede brød fungerer fantastisk i pasta. Man får en helt ny dimension af konsistens, som giver et godt let knasende modspil til den bløde pasta. Jeg var lidt skeptisk med at have noget i pasta der knaser, men er i den grad blevet omvendt :-)\nOne Response to Pappardelle pasta med parmaskinke, tomat og “fattigmands parmesan”


BORDHOCKEY.DK - Copenhagen Grand Prix 2006 - resultatet\nDBHU Grand Slam 2022 (2 af 4)\nFACTS: Sommer Cup 2022\nDBHU Super Cuppen 2022\nFACTS: DM 2022 Double\nDM 2023 Elite (kvalifikation)\nINFO: Sommer Cup 2022\nCopenhagen Grand Prix 2006 - resultatet\nVed Copenhagen Grand Prix 2006 blev Bjarne Axelsen fra Fremad Eagles Bordhockey bedst placerede dansker som nummer 3 mens favoritten Petter Bengtsson fra BHK Möllan Rouge i Sverige vandt turneringen med sejr over klubkammeraten Martin Arenlind i finalen.\nBordhockey på københavnsk\naf Bjarne Axelsen\nOvenstående er nøgne facts om den første store bordhockeyturnering nogensinde i landets hovedstad.\nTurneringen blev afviklet i dejlige lokaler på Islands Brygge i Kulturhuset hvor der var tænkt på alle detaljer. Således var speakeren der annoncerede kampene også islandsk nemlig Global Ishockey Helsingørs Ulrik Vidarsson.\nKampene blev afviklet på nye borde hvilket gjorde kvaliteten på spillet bedre. Jesper Madsen og Martin Kirchgässner fra den arrangerende klub Copenhagen Ice Breakers havde fordel af hjemmebane hvilket bibragte Jesper Madsen en placering som nummer 13 mens Martin Kirchgässner blev nummer 14, men Martin vandt vist indbyrdes formodes det eftersom Jesper ikke ville svare på hvordan det gik i deres indbyrdes kamp.\nSom det sig hør og bør mellem formænd blev der også et internt formandsopgør i turneringen nemlig mellem undertegnede fra Fremad Eagles og Copenhagen Ice Breakers formand M.K. i en af ottendedelsfinalerne.\nHer blev cifrene 6-0, 8-3 og 12-2 til undertegnede.\nMartin Kirchgässners spil var kendetegnet af et særdeles aktivt forsvar - det vi vel i Nordjylland nemmest sammenligner med Brian Robert Møllers angrebsspil. Kampene var dog fair og velspillede og det glædede vist Martin at høre, at han for 14. pladsen fik 19 points til den danske rangliste :-)))\nI kvartfinalen havde jeg førnøjelsen at møde Peter Madsen fra Global Ishockey Helsingør.\nEfter min mening Sjællands p.t. bedste spiller - ud fra det ganske vist noget spagfærdige kendskab jeg har til det.\nJeg bedømmer ud fra indledende runde hvor vi spillede alle mod alle og derfor fik muligheden for at sammenligne de forskellige spillere.\nDet skal dog siges, at før denne kamp blev en realitet så var Peter Madsen slemt på hælene mod Kasper Juul Jensen, som havde vundet de to første 1/8-finaler og førte 1-0 indtil 40 sekunder før tid i den femte og afgørende.\nPeter Madsen ville det dog anderledes. Han fik udlignet til 1-1 og hjemførte på cool vis sejren i forlænget spilletid i den femte kamp mod Kasper Juul Jensen.\nI kvartfinalerne var de to første kampe mellem mig og Peter Madsen utroligt tætte. Jeg vandt 5-1 og 2-0 men i den første kamp med tre mål scoret i det sidste minut. I den tredje var der udsolgt hos det unge 23-årige talent, som måtte strække våben med cifrene 8-2.\nDermed blev Thomas Kjeldsen bedst placerede spiller fra Global Ishockey Helsingør idet han blev nummer 7 mens Peter Madsen blev nummer 8. Peter Madsen blev nummer 11 i indledende men slog nummer 6 fra indledende Kasper Juul Jensen ud i 1/8-finalerne hvorved Kasper Juul blev den eneste af de 8 bedste fra indledende der ikke gik videre til kvartfinalerne.\nI semifinalerne vandt Petter Bengtsson over Peter Andersson fra Oslo Jern og Metal.\nJeg mødte verdens nummer 100 Martin Arenlind i semifinalen....\nHan lignede en sikker vinder med sejr på 6-1 i den første.\nJeg vandt den anden med knebne 1-0.\nHan snuppede nemt den tredje med 7-3 og vandt også den fjerde med 4-3 efter forlænget spilletid.\nDer var jeg MEGET træt..............MEEEEN man skal aldrig gi´ op.\nJeg vandt den femte og sjette begge med 3-2 efter forlænget spilletid.\nI den femte scorede jeg to mærkelige mål fra højre wing hvilket fik Petter Bengtsson til at udbryde "Nej de kan inte gå ind - där finns inte plats" men det gjorde der lige nøjagtig :-)))\nI den sjette scorede jeg to monstermål fra venstre back hvor jeg løftede den over modstanderens blokade og ind i mål.\nI forlængelsen scorede jeg til 3-2 på en hård centrifuge.\nI den 7. kamp var der altså udsolgt.\nMartin vandt 2-0 og jeg har nu ondt i ryggen :-)))\nDet var fedt at spille disse kampe mod Martin Arenlind.\nHan er en god spiller, og det er livskvalitet at være så tæt på at slå ham.\nSpænding betyder så meget i bordhockey, synes jeg......\nDer var bægre til nummer 1 og 2 og medaljer til nummer 3 til 8.\nDesuden en lille pokal til bedste dansker (Bjarne Axelsen), bedste rookie (Mathias Pedersen - nyt medlem af Copenhagen Ice Breakers) og Hæderspris til Daniel de Souza fra Brasilien.\nDer var mange sjove kommentarer i løbet af dagen udover de nævnte.\nJoel Andersen (Global Ishockey Helsingør)\n"Sådan - stille og roligt" som han sagde da jeg havde vundet 6-0 over ham.\nRasmus Høgenhaven (København)\n"Tak for alle de tæsk I gav mig" da han forlod spillestedet.\nPeter Andersson (Oslo Jern og Metal)\n"Vi blev placeret som vi var seedede - hvorfor lader vi ikke bare være med at spille og går direkte over til at drikke øl"\nRune Henriksen (Næstved)\n"Det er ikke svært at tælle sejrene!"\nBjarne Axelsen (efter at have tabt tre kampe til Arenlind)\n"Nå - nu må vi vel til at spille os ud"\n(Husker ikke selv jeg sagde det men har det fra sædvanligvis pålidelig kilde fra det globale)\nTak til alle..............


Mobbeforsker: Kampen mod mobning vindes ikke med hygge, men med undervisning - skoleliv.dk\n»Jo mere spændende, jo mere passioneret, jo mere demokratisk undervisningen er, jo mindre risiko for mobning,« siger mobbeforsker Helle Rabøl Hansen.\nNyheder 28. jun. 2018 kl. 04.00\nMobbeforsker: Kampen mod mobning vindes ikke med hygge, men med undervisning\nHvis lærerne vil skabe klasser uden mobning, skal de ikke sætte ind med mere hygge, men satse på undervisning, der understøtter fællesskabet, lyder rådet fra mobbeforsker Helle Rabøl Hansen.\nAnna bliver mobbet, fordi hun er svag og bruger briller. Og Morten mobber, fordi han er dårligt opdraget og ikke har empati.\nDer har igennem en årrække været en tendens til at se på mobning som et problem, der skyldes den enkelte elev.\nMen hvis vi skal mobningen til livs, er vi nødt til at gøre op med den individbaserede forståelse af fænomenet og i stedet forstå mobning som et socialt fænomen, der kan opstå i grupper.\nDet mener Helle Rabøl Hansen, mobbeforsker og en del af NOiSE, Network Of Independent Scholars Educational.\n»Vi har gennem generationer givet individerne skylden for mobning. Det kommer man let til, for det er individerne, der larmer. Men det er hele den tænkning, vi gør op med i nyere dansk forskning,« siger Helle Rabøl Hansen, som er aktuel med bogen 'Mobning'.\nFørste sejr er vundet\nHelle Rabøl Hansen har beskæftiget sig med mobning i 20 år.\nHun er oprindeligt uddannet jurist, og tilbage i 1998 arbejdede hun hos Børnerådet, som tog initiativ til en national indsats mod mobning på skoleområdet.\nMen Danmarks Lærerforening og Undervisningsministeriet ville ifølge hende kun deltage som observatører - og ikke som regulære deltagere.\nHelle Rabøl Hansen synes, at det viser, hvor kampen stod dengang: Der var simpelthen ikke enighed om at anskue mobning som et udbredt problem i skolen.\n»Den kamp har vi vundet i dag,« siger hun.\nMobning er meningsfuldt for udøveren på den korte bane, fordi det giver en vi-følelse\nI dag er det en anden kamp, der udspiller sig: Den handler om, hvordan man så bekæmper mobning. Og her tilhører Helle Rabøl Hansen altså den fløj, som mener, at man bør kigge på gruppepsykologi frem for individpsykologi.\nFor alle mennesker har brug for at føle, at de er en del af et fællesskab. Og det behov er ifølge Helle Rabøl Hansen essentielt for at forstå mobningens væsen. For hvis skolegang ikke giver mening og opfylder elevernes behov for at høre til, så begynder de ofte selv at konstruere en mening - f.eks. gennem mobning.\n»Sådan er vi mennesker, vi leder altid efter tilhørsforhold, vi er fuldstændigt afhængige af socialitet. Hvis man rammes af udstødelsesmekanismer i fritiden, trækker de fleste sig, men eleverne tvinges i skole, og derfor har de brug for, at skolen giver mening. Og mobning er meningsfuldt for udøveren på den korte bane, fordi det giver en vi-følelse; en følelses af at høre til,« siger hun.\nMobning er ikke en del af menneskets natur\nSelv om der ikke er nogen quick fixes til at bekæmpe mobning, er der ifølge Helle Rabøl Hansens en hel del, man kan gøre.\nMobning handler ikke kun om opdragelse eller om dna\nHun køber nemlig ikke argumentet om, at der i menneskets natur er en indbygget trang til at udstøde de svage.\nHun har i sin forskning mødt masser af klasser, som ikke mobber, selvom disse klasser også rummer usikre elever og elever, som kan være aggressive.\n»Mobning handler ikke kun om opdragelse eller om dna. Vi skal kigge nogle andre steder hen,« siger hun.\nHvad er det så, at klasserne uden mobning kan? Ifølge Helle Rabøl Hansen formår de at skabe et mere tolerant fællesskab, hvor der er plads til forskellige grupperinger, uden at alle elever nødvendigvis er bedste venner.\n»Vi kan se, at de i højere grad formår at drage nytte af hinanden og glide ud og ind af gruppearbejde,« siger hun og tilføjer, at klasser, der har en mere positiv relation til lærergruppen, rapporterer mindre om mobning.\nMen hvordan skaber man som lærer et mere tolerant fællesskab i klassen?\n»Den vigtigste indsats, lærerne kan gøre for at forebygge mobning, er at gøre mest muligt for, at elevernes skolegang bliver meningsfuld og et fælles omdrejningspunkt for klassen.«\nHvad kan det fælles omdrejningspunkt være?\n»Det, troede vi voksne jo, var skolen i sig selv. At når vi lavede 0.a. og 8.a, så gav vi dem en ramme. Det, vi har overset, er, at det jo bare er en formel ramme. Inden for den ramme skal behovet for meningsfuldhed også være opfyldt,« siger Helle Rabøl, som mener, at lærerne skal trække på deres didaktik for at skabe et meningsfuldt klassefællesskab.\nKunsten at reparere socialitet går via undervisning\n»Kunsten at reparere socialitet går via undervisning. Lærerens hovedværktøj er didaktik, og derfor siger jeg: I skal udvikle fællesskabende didaktikker,« siger Helle Rabøl Hansen, som oplever, at folk nogle gange bliver overrasket over det råd.\n»De forestiller sig måske, at jeg vil foreslå en fredagskage eller en kanotur. Nej! Det handler ikke om flere skiver af hygge. Hovedvejen for lærere er at gøre undervisningen fællesskabende. Jo mere spændende, jo mere passioneret, jo mere demokratisk undervisningen er, jo mindre risiko for mobning,« siger hun.\nFair play i klasselokalet\nMen hvordan skaber man så fællesskabende didaktik? Ifølge Helle Rabøl kan det f.eks. handle om at skabe et miljø i klassen, hvor man ikke er bange for at fejle - hvad end det handler om at ramme bolden, når man spiller rundbold i idræt, eller det handler om at svare rigtigt i matematik:\n»Vi ved fra vores undersøgelser, at børn er enormt bange for at blive til grin i klassen, så matematiklæreren skal f.eks. tænke: Hvordan kan man gennemgå det her, så fejl bliver fejringer. Der er sikkert noget hen mod den fejl, som faktisk er fint nok,« siger hun og tilføjer, at en vej f.eks. kan være at udvikle en slags sociale spilleregler sammen med eleverne inden fremlæggelser.\nReglerne kan f.eks. handle om, at man fremhæver det positive, når man giver kritik, og at man ikke 'sender øjne' til hinanden.\n»Alt det, der hedder fair play i idrættens verden, kan vi altså godt transportere ind i klasselokalet,« siger Helle Rabøl Hansen, som nogle gange oplever at blive beskyldt for at være en blød hippie, som ikke vil have børnene til at præstere.\n»Jeg vil gerne have, at børn skal præstere. Men vi voksne præsterer jo heller ikke i et ikke-anerkendende miljø. Det er elementært, hvad der får mennesker til at gro,« siger hun.\nHelle Rabøl Hansen er aktuel med bogen 'Mobning', der er en del af serien 'Pædagogisk rækkevidde', som bliver udgivet på Aarhus Universitetsforlag.


B: Vinteren er endelig forbi - Friggsdatter\nDet har været en mærkelig februar. Jeg har haft brugt en del energi på at forberede mig til et møde i Familieretshuset, i sidste uge. Det gik heldigvis godt og der blev lavet en god aftale for Thorhild, men hold nu op det har taget meget af min tid og fokus. Det viste sig heldigvis at det gav pote at jeg havde forberedt mig så godt og jeg fik forhandlet mig frem til næsten alle de punkter jeg havde sat mål for.\nDagen efter mødet var jeg helt færdig og total energi forladt. Jeg har faktisk brugt nogle dage på at komme oven på og jeg blev selv overrasket over hvor udmattet jeg egentlig blev på grund af det møde. Men sådan er det når man bekymre sig for sit barn (eller børn). Det betyder bare så uendelig meget og man vil gøre alt det bedste man kan for at beskytte og sikre sig at ens barn har det godt. Alt for Thorhild.\nJeg er heldigvis helt oven på igen. Det gjorde godt at være hjemme med Thorhild her i weekenden. Vi har bare hygget os, lavet bål i haven, leget med puslespil, læst historier og meget andet. Det har været skønt bare at kunne slappe helt af uden at skulle bekymre sig om andet end aftensmaden og hvilken godnathistorie vi skulle læse.\nDet er dog ikke helt ovre. Jeg mangler endnu at takke magterne. I de ni dage der fulgte op til mødet har jeg om aftenen når Thorhild var lagt i seng, lavet forskelligt åndeligt arbejde med fokus på at det skulle gå godt til mødet. Jeg har i den forbindelse henvendt mig en del til Odin og det har været en anderledes men positiv oplevelse. Jeg har aldrig rigtig arbejdet med Odin før, men allerede sidste efterår kunne jeg mærke at han var en retning jeg var nød til at bevæge mig i.\nAf uvisse årsiger har jeg været tilbageholden siden efteråret, men op til mødet virkede det helt naturligt at det var Odin jeg blandt andet hendvendte mig til.\nJeg har både blótet, mediteret og lavet andre små ritualer. Jeg har dog bedst følt en kontakt til Odin når jeg har været ude at gå, især om aftenen. Når jeg har henvendt mig uder disse gåture har jeg følt en helt speciel energi. Meget meget anderledes end jeg har prøvet før. Nærmest manisk, men ikke på en negativ måde. Det er svært at forklare og jeg føler kun min rejse med Odin lige er begyndt.\nJeg lovede Odin en tak såfremt at det gik godt til mødet. Jeg har en idé om hvad jeg vil ofre til ham, men det er som om der mangler noget eller at det ikke er helt rigtigt det jeg har i tankerne. Når jeg skal vælge noget at ofre, så får jeg typisk en helt speciel fornemmelse i kroppen når jeg finder frem til det rette. Den fornemmelse har jeg ikke haft endnu, men det skal nok komme. Jeg har en idé om at Odin nok skal tage hvad han mener der tilkommer ham.\nJeg har overvejet at vente med at bringe Odin mit taksigelses-offer, til Byrjendurs Vårblót, men nu må vi se. Det kan være det melder sig før og så er det bare sådan det må være.\nApropos blót så er jeg her for lidt siden blevet spurgt om jeg ikke kunne tænke mig at stå for børneblót til årets Alting. Sagde først nej men ente med at sige ja. Det har jeg aldrig prøvet før men mon ikke det nok skal gå godt? Jeg tror det kunne være en rigtig god oplevelse.\nDen kommende tid byder ikke kun på Børneblót og vårblót med både Hefjendur og Byrjendur. Den byder også på spændende webinar arrangeret af HeOf og Forn Sidr. Det første af tre webinarer starter i morgen og det er selvfølgelig online. Det er ganske gratis men det er kun muligt at deltage hvis du er medlem af Forn Sidr. Jeg glæder mig i hvert fald meget.\nDet første webinar er med Gudrun Victoria Gotved og hedder MØD THULEN.\nDet andet webinar er af Tirssøn og hedder BLÓT, BAGGRUND, INDHOLD OG OPBYGNING. Et foredrag jeg tror rigtig mange kunne have glæde af og som især kunne inspirere folk der er nye i troen og som måske ikke helt ved hvordan de skal gribe et blót an.\nDet sidste er også med Tirssøn og det hedder DE ENKELTE GUDER - ÅNDELIGT PERSPEKTIV. Også super spændende og i god tråd med det andet foredrag han holder.\nSå vidt jeg ved er der stadig åbent for tilmelding til alle tre webinarer men der er begrænset antal pladser, så hvis du vil nå det så vent ikke for længe med at tilmelde dig.\nNoget andet jeg også glæder mig til er at fortsætte mine kreative projekter og nye projekter er i støbeskeen. Alting føles mere frugtbart og fyldt med muligheder. Om det er fordi jeg netop har overstået en periode med bekymringer eller om det er fordi foråret endelig har meldt sin ankomst ved jeg ikke, men der er en rigtig dejlig følelse at have overskud igen. Vinteren virker endelig til at være forbi.\nGår du også og glæder dig til noget? Skal du med til et af de tre kommende webinarer?\nHar du også prøvet at skulle kæmpe for dit barn i familieretshuset?


Tandlæge i Algade v/Mette Skov Nielsen & Charlotte Holm-Busk\nVi tager os god tid til alle\nDin professionelle og kvalitetsbevidste tandlæge i centrum af Roskilde.\nDet er din garanti for tandbehandling med de højeste hygiejnestandarder.\nVi tilbyder et trygt og beroligende miljø og tager den tid der er behov for.\nHos Tandlægerne i Algade 17, byder vi enhver patient velkommen med et stort smil på læben. Vores tandklinik udgør et team af dygtige tandlæger og klinikassistenter med mange års erfaring.\nAt gå til tandlæge er en tillidssag, hvorfor vi altid bestræber os på at tilrettelægge vores behandling, så den passer bedst muligt til dig. Som erfarne tandlæger, ved vi også at det ikke er alle patienter, som er lige trygge ved at gå til tandlægen. Derfor har vi særligt fokus på tandlægeskræk og tager særligt hensyn til dette, men sørger naturligvis for, at alle får en god og positiv oplevelse. Hertil sørger vi for en smertefri tandbehandling og gennem grundig oplæring af vores personale sikrer vi, at alle behandlere er instrueret i teknikker til, at håndtere patienter med tandlægeskræk.\nAlt dette er blot nogle af årsagerne til, at vi mener vi kan blive din foretrukne tandlæge i Algade, Roskilde. Vi har åbent for nye patienter såvel som nuværende, og har altid plads til dig.\nEn tandlæge du kan stole på\nPå vores tandklinik stiller vi store krav til kvaliteten. Derfor har vi, lagt vægt på, at kvalitetssikre vores arbejdsgange og behandlinger. Det er også derfor vi, som din lokale tandlæge, kan sige med stolthed, at vi er ISO-9001 certificeret – din garanti for højeste hygiejnestandarder.\nTandklinikken i Algade 17 er bygget på et højt fagligt niveau og mange års erfaring. Vores tandlæger arbejder efter de nyeste principper med et klart formål, at opnå den korteste mulige, og mest behagelige, behandlingstid for dig som patient.\nGå sikkert til tandlægen\nSom patient i vores tandklinik behøver du ikke at gå på kompromis med hverken kvalitet eller pris. I vores optik er det vigtigt, at alle har råd og mulighed for at gå til tandlæge.\nVi bestræber os altid på, at den gode oplevelse er i højsædet uanset hvad dit udgangspunkt til tandlæger er.\nDu kan kontakte os på telefon 46 36 64 00 eller e-mail info@tandlaegerneialgade.dk. Vores tandlæger står klar til at hjælpe dig.\nCertificeret tandlæge – din garanti\nVores tandklinik er ISO-9001 certificeret. Dette er din garanti for tandbehandling under de bedste forudsætninger. Vi dokumenterer, at vi tager vandkvalitetsprøver og sporeprøver, samt at hygiejnen i det daglige følger højeste standarder. Derudover sørger vi også hele tiden for at holde os opdateret med de nyeste kurser, så vi kan tilbyde dig den bedste og nyeste behandling. Vi tilbyder alt fra tandimplantater til rodbehandling og tandblegning.\nTandlægerne i Algade er din professionelle og kvalitetsbevidste tandlæge med tandklinik i centrum af Roskilde. Hver tandlæge tager sig tid til dig og dine behov. Lider du af tandlægeskræk, skal du ikke frygte. Vi lægger stor vægt på omsorg samt kvalitet og ønsker, at du skal føle dig i trygge hænder, så snart du træder ind i vores tandklinik.\nTandklinik med stor erfaring i tandlægeskræk\nHører du til den store gruppe af mennesker, som lider af skræk for at gå til tandlæge, så kan Tandlægerne i Algade helt sikkert hjælpe.\nUanset hvilken tandlæge der tilser dig, har vi stor erfaring i tandlægeskræk, og kan tilbyde et trygt og beroligende miljø i vores tandklinik, hvor vi tager den tid, du har behov for. Her på hjemmesiden kan du læse meget mere om vores forskellige behandlinger.\nDu er også velkommen til at kontakte os på telefon 46 36 64 00, hvis du ønsker mere information om vores tandklinik.\nLæs mere Behandling


Chef & Som Fragment Sort Kop 8Ml - Restaurant 5\nFin FRAGMENT sort kop 8 ml har god størrelse og mønster En lille kop er meget ofte en god ting at bruge når man skal servere en lækker og lille kop kaffe. I denne FRAGMENT sort kop kan der være 8ml, hvilket ikke er meget. Det gør koppen helt ideel når du\nHjem Og Have, Køkken Og Spisestue, Service Og Bestik, Glas Og Kopper, Krus, Køkken > Borddækning > Krus Og Kopper\nLeder du efter Fragment Sort Kop 8Ml?\nFind varen Fragment Sort Kop 8Ml på Restaurant 5.dk\nChef & Som er kendetegnet ved de fedeste Chef & Som, og Fragment Sort Kop 8Ml er bestemt ikke en undtagelse. Og det er virkelig ikke en hemmelighed at brugerne af Chef & Som er yderst tilfredse i forhold til kvalitet vs. pris, og de mange fordele er da heller ikke til at overse.\nMen hvorfor skal jeg vælge at bestille Fragment Sort Kop 8Ml fra Restaurant 5.dk?\nChef & Som har nemlig en tæt sammenhæng med kvalitet & pris. Det er noget alle kunder er helt vilde med. Lige nu kan du få Fragment Sort Kop 8Ml til en pris på kun 54,00 DDK. Det er jo slet ikke dårligt!\nSalt tallerken i lille og fin størrelse Når man har brug for en salt tallerken vil man ofte opleve, at man får det nemmere hvis man leder efter saltkar i stedet. Det er nemlig det mest udbredte ord, hvorfor det er det man bør gå efter. Dette lille saltkar\n2 250,00 DDK\nStor hvid pompom på 35 cm, Super flot og nem at hænge op, når der skal pyntes i festlokalet. De fluffy Pom poms er charmerende pynt til alle festlige lejligheder f.eks. fødselsdage, bryllup, konfirmation, barnedåb, sommerfest eller som pynt i børnev\n399,00 DDK 349,00 DDK\nLækre og smagfulde Pickering's Gin Julekugler Skal du nyde julen lidt ekstra kan du gøre det ved hjælp af søde sager og glögg. Du kan dog også vælge nogle lækre delikatesser, som er endnu mere delikate når det bliver december. Disse Pickering's Gi


YAKTRAX PRO - SNEKÆDE - LØBESKO / alm. fodtøj. (Sort)\nHer er kæderne du kan montere på alt fodtøj.. Stå fast på sne og is,.. Uanset om du er gående eller løbende. Str. S : 37 - 42 Str . M : 43 - 45 Str . L : 46 - 48 Bemærk! .. Dette er Pro modellen = bedste kvalitet!.\nKategori: Diverse - Løbetilbehør\nPewag snekæderne RSS 64 Servo Sport er kun 7 mm tykke på indersiden og er derfor særligt egnet til køretøjer med stramme hjulbrønde. De er ideelle til bykørsel og asfalterede veje, og anbefales til køretøjer med forhjulstræk. Den patenterede servo-teknologi justerer automatisk kædespændingen, så.\nPris 1142 kr.\nKategori: Dæk og fælge - Køretøjer & dele Dele & tilbehør til køretøjer Dele til køretøjer Hjulsystemer til køretøjer Dæktilbehør til køretøjer\nSnekæderne Pewag N 75 ST Nordic Star er anbefalet til forhjulstrukne biler og velegnede til køretøjer, hvorpå kun kæder med små led må blive brugt og er ideelle til bykørsel og asfalterede veje. Snekæderne er lavet af robust og holdbart rustfrit stål. De er udstyret med et pålideligt spændingssystem.\nKategori: Reservedele og tilbehør til biler - Køretøjer & dele Dele & tilbehør til køretøjer Dele til køretøjer Hjulsystemer til køretøjer Dæktilbehør til køretøjer\nvidaXL snekæder til bil 2 stk. 12 mm KN 100\nDisse snekæder kan bruges til ekstra trækkraft under snedækkede eller iskolde forhold. De er designet til at give dine dæk det nødvendige greb i dårligt vejr! Snekæderne er lette og hurtige at montere. Kæderne kan monteres uden at bilen skal flyttes. Se størrelsestabellen for at kontrollere, hvilke.\nSnekæderne Pewag N 62 ST Nordic Star er anbefalet til forhjulstrukne biler og velegnede til køretøjer, hvorpå kun kæder med små led må blive brugt og er ideelle til bykørsel og asfalterede veje. Snekæderne er lavet af robust og holdbart rustfrit stål. De er udstyret med et pålideligt spændingssystem.\nPewag snekæderne RSS 68 Servo Sport er kun 7 mm tykke på indersiden og er derfor særligt egnet til køretøjer med stramme hjulbrønde. De er ideelle til bykørsel og asfalterede veje, og anbefales til køretøjer med forhjulstræk. Den patenterede servo-teknologi justerer automatisk kædespændingen, så.\nvidaXL snekæder til bil 2 stk. 12 mm KN 120\nSnekæderne XMR 77 Brenta-C 4x4 fra Pewag er sikkerhedsudstyr til køretøjer, særligt designet til brug af firhjulstrækkere, de leverer kraftig trækkraft, bremsning, og er let at håndtere i sne og på is, både på veje og off-road. Kæderne giver hurtig, sikker installation og er lette at tage af..\nPris 1385 kr.\nSnekæderne XMR 76 Brenta-C 4x4 fra Pewag er sikkerhedsudstyr til køretøjer, særligt designet til brug af firhjulstrækkere, de leverer kraftig trækkraft, bremsning, og er let at håndtere i sne og på is, både på veje og off-road. Kæderne tilbyder hurtig, sikker installation og er lette at tage af..\nPris 1449 kr.\nDisse diamantmønstrede snekæder med kvadratiske led SXP 510 SNOX PRO fra Pewag leverer fremragende trækkraft i sne og is. De er gode til køretøjer med forhjulstræk. Ingen ringe, ingen kroge, ingen efterspænding: kædemontering er lettere end nogensinde før. Hvordan er det dog muligt? Løsningen er den.\nPris 1184 kr.\nPewag snekæder RS9 68 Servo 9 2 stk. 94792\nPewag-snekæderne RS9 68 Servo 9 er kun 9 mm tynde på indersiden og er derfor særligt egnet til køretøjer med tætte hjulbrønde. De er ideelle til bykørsel og asfalterede veje og anbefales til køretøjer med forhjulstræk. Med Pewags servo-teknologi tilspændes kæden automatisk - manuel tilspænding er.\nPris 930 kr.\nSnekæderne RSV 67 SERVO SUV, lavet af Pewag, er de perfekte snekæder til SUVs. Kæderne er så lette at installere, at du vil være på vej på minutter. Du trækker kæderne på dækkene, og det unikke selv-centrende, selv-spændende system strammer automatisk, så længe hjulene ruller. Spændingen slipper,.\nPris 1135 kr.\nSnekæderne Pewag N 68 ST Nordic Star er anbefalet til forhjulstrukne biler og velegnede til køretøjer, hvorpå kun kæder med små led må blive brugt og er ideelle til bykørsel og asfalterede veje. Snekæderne er lavet af robust og holdbart rustfrit stål. De er udstyret med et pålideligt spændingssystem.\nSnekæderne XMR 75 Brenta-C 4x4 fra Pewag er sikkerhedsudstyr til køretøjer, særligt designet til brug af firhjulstrækkere, de leverer kraftig trækkraft, bremsning, og er let at håndtere i sne og på is, både på veje og off-road. Kæderne tilbyder hurtig, sikker installation og er lette at tage af..\nPewag snekæderne RSS 67 Servo Sport er kun 7 mm tykke på indersiden og er derfor særligt egnet til køretøjer med stramme hjulbrønde. De er ideelle til bykørsel og asfalterede veje, og anbefales til køretøjer med forhjulstræk. Den patenterede servo-teknologi justerer automatisk kædespændingen, så.\nPris 1192 kr.\nSnekæderne RSV 68 SERVO SUV, lavet af Pewag, er de perfekte snekæder til SUVs. Kæderne er så lette at installere, at du vil være på vej på minutter. Du trækker kæderne på dækkene, og det unikke selv-centrende, selv-spændende system strammer automatisk, så længe hjulene ruller. Spændingen slipper,.\nPris 1034 kr.\nPewag snekæder XMR 80A V Brenta-C 4x4 2 stk. 03851\nSnekæderne XMR 80A V Brenta-C 4x4 fra Pewag er sikkerhedsudstyr til tunge køretøjer specialt designet til 4x4 brug, de giver stærk trækkraft, bremsning og nem styring i sne og på is, både på vejen og off-road. Kæderne giver hurtig, sikker installation og er lette at tage af. Kæderne kan afmonteres.\nPewag-snekæderne RS9 62 Servo 9 er kun 9 mm tynde på indersiden og er derfor særligt egnet til køretøjer med stramme hjulbrønde. De er ideelle til bykørsel og asfalterede veje, og anbefales til køretøjer med forhjulstræk. Med Pewags servo-teknologi tilspændes kæden automatisk - manuel tilspænding er.\nPris 596 kr.\nPewag snekæderne RS9 67 Servo 9 er kun 9 mm tynde på indersiden og er derfor særligt egnet til køretøjer med stramme hjulbrønde. De er ideelle til bykørsel og asfalterede veje, og anbefales til køretøjer med forhjulstræk. Med Pewags servo-teknologi tilspændes kæden automatisk - manuel tilspænding er.


Skildring af komponisten Ludwig van Beethoven gennem hans ni berømte symfonier. Til interesserede i klassisk musikhistorie\nI 2020 ville Ludwig van Beethoven være blevet 250 år. I den anledning har Peter Dürrfeld skrevet denne bog, hvor Beethovens liv som komponist og menneske skildres gennem hans ni berømte symfonier. Bogen følger Beethoven kronologisk gennem hans liv og bruger symfonierne som fikspunkter til at fortælle hans historie. Dürrfeld indfører os både i musikken, Beethoven som menneske, og sætter det ind i en musikhistorisk sammenhæng. Bogen er illustreret\nDürrfeld er en ferm formidler, og man kan mærke, at han også holder indgående af Beethovens musik. Det er en omhyggelig bog, og Dürrfeld skriver så alle kan være med. Det er dog en fordel, hvis man kender sin klassiske musik\nDer findes i forvejen andre gode bøger på dansk om Beethoven, fx Ludwig van Beethoven, Beethoven og Beethoven og hans tid


3. august 2021, 14.33\nFalcon gik mod strømmen, mod kapacitetsbegrænsninger, mod Corona og tilhørende restriktioner. På trods af at 2020 har været et op ad bakke år, har vi alligevel formået at tiltrække nye og fastholde eksisterende medlemmer.\nFalcons økonomi er baseret på medlemskontingenter og ikke sponsorater, events eller andre indtægtskilder. Det er altså afgørende for klubben at kontingentkronerne kommer i kassen. På trods nedlukningen har vi heldigvis oplevet en masse goodwill fra langt størstedelen af medlemmerne, der er rigtig glade for det der bliver leveret af trænere, ledere og frivillige i klubben, som hver især knokler med at få klubben til at hænge sammen til hverdag. Det betyder, at vi har kunnet fastholde, de få lønnede trænere i klubben, der bidrager til at løfte kvaliteten og dækker ind der hvor vi ikke har frivillige til at løfte opgaverne. Der skal derfor lyde en stor tak til alle jer, der har bakket op om klubben, der hvor vi havde allermest brug for jer.\nTurneringer, stævner og fælles arrangementer er blevet aflyst. Samtidig har vi nærmest udviklet Falcon til at være en udendørs idrætsforening. Med de begrænsninger vi har oplevet, har vi i samarbejde med Bülowsvejen Skole, Frederiksberg Fonden, Frederiksberg Kommune og Streetball Copenhagen været med til at skaffe midler til at udvikle udendørs arealer bag Bülowsvejhallen, i Lindevangsparken og under Bispeengbuen. Det betyder, at der bag Bülowsvejhallen er kommet 8 nye kurve op som kan hæves og sænkes og i løbet af 2021 kommer der gummiasfalt på banerne. I Lindevangsparken er der tilføjet 4 nye kurve som kan hæves og sænkes, således at der nu er 6 kurve og under Bispeengbuen, står der nu en enkelt kurv og en fantastisk flot designet streetbasket bane.\nBasketball på linje\nFalcon har nu tre årgange med basketball på Tre Falke skolen og samarbejdet med skolen har fungeret rigtig fint. Ud over at vi leverer elever til skolen leverer vi også basketballtrænere og fysiske trænere til skolen, således at træningsniveauet er på et kvalificeret højt fagligt niveau.\nOrdningens popularitet er stigende i klubben og forventningen til fremtidige årgange er, at optaget og søgningen er stigende. Udfordringen for Falcon i fremtiden bliver at arbejde for, at alle vores medlemmer, der søger skolen kan blive optaget på idrætslinjen.\nBæredygtighed og Medlemsrekord i en svær tid\nPå trods af omstændighederne har vi i Falcon hævet barren og endnu engang sat rekord for antallet af medlemmer i en basketball klub. Siden sidste år er vi vokset med 88 medlemmer til 1221.\nVæksten er sket ved at vi har fordoblet antallet af mikrohold fra 3 til 6, således at der nu er to hold i hhv. U4, U5 og U6. Desuden har vi med en målrettet indsats lykkedes os, at få de drenge vi har haft på efterskole i den forgangne sæson retur til Falcon og for første gang har i årevis, har vi nu et hold med i den landsdækkende U19 række.\nDen udvikling vi har været igennem i de seneste 10 sæsoner, har været baseret på en bæredygtig udvikling. Dermed sagt at vi har kunnet gentage, den samme proces hvert år, hvor vi har oparbejdet og udviklet en mikro- og nanobasket afdeling, der udgør fundamentet for, at vi kan have en stærk miniafdeling og en blomstrende ungdomsafdeling.\nUdviklingen som vi har holdt fast i, betyder også at vi for 2020 kunne indberette 435 kvindelige medlemmer. Sat i relief i forhold til Danmarks helt store holdidrætsgrene ville vi, hvis vi havde været en håndboldklub være den største klub, og havde vi været en fodboldklub ville vi have været landets næststørste klub. Falcons højeste samlede medlemstal før ændringen i årene 2001-2013 var i alt 449 medlemmer. Udviklingen på pigesiden er altså uden sammenligning, noget af det flotteste der er leveret i dansk idræt på tværs af sportsgrene igennem de seneste 10 år. Vi har i dag 35,6% kvindelige medlemmer og selvom vi ultimativt sætter målet ved en ligelig fordeling af medlemmer mellem kønnene, er vores mål i første omgang at nå på 40%. Ud over det helt grundlæggende problem med haltid, så er udfordringen i den sammenhæng, at vores lange venteliste primært udgøres af drenge og faktum er at gennemsnittet for drengeholdenes ventelister i skrivende stund er på over 25.\nFalcons allerstørste udfordring i forhold til at kunne løfte klubben og sporten, er den udtalte mangel på haltid på Frederiksberg. Ventelisterne vokser dagligt og har efterhånden nået en størrelse, hvor vi kunne starte en større basketballklub alene baseret på de aktuelle ventelister. Det næste nye halprojekt, som kunne tage presset af ventelisterne, bliver først en realitet i 2026, hvis alt går vel. Vi har brug for at politikerne på Frederiksberg samarbejder med FIU om at finde løsninger for basketball, og anden idræt. Den mest oplagte kandidat til en løsning på den problematik på kort sigt er Forum, der kunne blive Frederiksbergs svar på Grøndal Multicenter, som rummer idræts- og kulturliv i Københavns Kommune. I processen for en ny hal, kan vi jo krydse fingre for at politikerne og de folk, der også skal indtænke basketball forstår, at 20x40 haller hører fortiden til, byg en hal på 30x40 eller 30x50, så kan der være 2 eller 3 fulde basketballbaner plus en fuld håndboldbane, med en begrænset tilpasning af halstørrelsen. Vi får altid at vide, at der ikke findes plads til haller større end 20x40 meter på Frederiksberg. Alligevel åbnede for få år siden KU:BE, der imponerer med et grundplan på 20x78 meter, mange flotte alternative arkitektoniske løsninger og bevægelsesmuligheder, der fungerer bedre i teori end i praksis. Det på trods af at Frederiksberg er den kommune i landet, der har de dårligste faciliteter til indendørs idræt.\nVores årgang 2005 U15 herrers sæson blev desværre afbrudt i foråret af Corona, men inden da nåede de at blive pokalmestre i januar. På ungdomslandsholdssiden fik samme hold udtaget hele 11 spillere, hvilket er rekordmange for Falcon til bruttotruppen for det der til sommer skal være U16 herrelandsholdet, men hvordan det går og om det går for de mange udtagne, afhænger hvordan Corona-epidemien udvikler sig.\nI Januar måned var både Falcons bedste herre- og damehold kvalificeret til 2. runde af Basketligaens pokalturnering efter i 1. runde at have slået hhv. Lemvig ud hos damerne og Amager ud hos damerne. Damerne måtte se sig slået af Sisu, mens herrerne fik en lektion af Bakken Bears i en propfyldt Bülowsvejhal. Der er trods alt forskel på toppen af 1. division og toppen af Basketligaen.\nDa sidste sæson blev aflyst satte Marius Hansen, holdleder og bestyrelsesmedlem, sig for at der alligevel skulle findes en sportslig vinder af 1. division herrer. Efter dialog med den anden af de to bedst placerede klubber i øst og de tilsvarende to bedst placerede klubber i vest, lykkedes det som en optakt til den nye sæson med stor succes at afvikle et Final Four stævne i Bülowsvejhallen. Gennem en kombination af tilskuerindtægter og et sponsorat fik de to jyske hold dækket deres omkostninger til turen. Som tak for deltagelsen til de øvrige tre hold kvitterede Falcon med at vinde stævnet og blev dermed uofficielt 1. Divisions mestre.\nEfter at Peppe Fusco valgte at tage retur til Italien, skulle vi ansætte en ny sportschef. Peppe havde en masse erfaring med fra Italien og vi fik stor glæde af hans engagement i og visioner for klubben. Vi har dog denne gang satset dansk og fokuseret på at tiltrække, hvad vi opfatter som Danmarks stærkeste kapacitet til netop den rolle. Steen Guido kom til Falcon direkte fra en stilling som Sportschef i Basketballforbundet, og skal være med til at løfte talentudviklingen og den gule tråd i Falcon. Steen har derfor brugt efteråret på at komme i dybden med vores fantastiske klub. Han har leveret et oplæg til, hvordan vi i de kommende sæsoner kan løfte klubben yderligere. Hidtil har vi arbejdet for at sikre, at så mange som muligt fik et godt tilbud, hvor vi fokuserede på at alle medlemmer skulle have en god oplevelse. Ambitionen for Steens arbejde er dels at løfte og niveauet og sikre sammenhæng i udviklingen fra de yngste til de ældste ungdomsspillere. Vi er allerede nu foregangsklub for det brede ungdomsarbejde indenfor basketball og det vil vi holde fast i. Da vi nu med den størrelse klub vi har, efterhånden også har fået nogle rigtigt dygtige ungdomsspillere, bliver en særlig del af Steens indsats, at det gode tilbud også tilgodeser de dygtigste ungdomsspillere i landet. Det bliver rigtig spændende at være en del af Falcons udvikling de kommende år, hvor vi med udgangspunkt i Steens analyser og forslag også vil gøre klubben til foregangsklub for talentudvikling.\nCorona, sæsonerne der blev aflyst\nSidste sæson sluttede med nedlukning og aflysning af kampe og turneringer og ret kaotiske tilstande omkring turneringsafslutning. Denne sæson blev lukket ned kort inden jul og dermed er to sæsoner med kampe turnering og stævner desværre aflyst og annulleret.\nDen største europæiske basketballturnering Göteborg Basket Festival med over 7.000 deltagere, hvor Falcon plejer at deltage med mere end 200 børn, trænere og holdledere blev også aflyst som en følge af Corona.\nDen årlige julefrokost for seniorafdelingen blev ligesom mange andre arrangementer aflyst. Kort sagt blev 2020 aflyst pga. Corona.\nVi har løftet bredden for basketball og vi ser os selv som en bred klub, men i ordet bredde ligger ikke kun dem der spiller lidt for sjov, det omfatter også dem der spiller meget, og som gerne vil noget mere. Vi har opbygget et godt grundlag for alle, og det gælder om at holde fast i det vi indtil videre har opbygget.\nMålet er nu at fastholde de vi har og lægge et nyt lag på hvert år, således at vi forsætter udviklingen af Falcon og Basketball i de kommende år.\nValby, 25. april 2021\nReferat af generalforsamling, 14. juni 2021 kl. 18.00\nFalcon Corona Politik\nOpstart i Holdsport


Fitness og Træning - Hættetrøjer | adidas DK\nFitness og Træning · Hættetrøjer\n199 kr. - 1.999 kr.\nARKD3 Warm Fleece hættetrøje\nFuture Icons Primegreen Polar Fleece 3-Stripes Full-Zip hættetrøje\nadidas Sportswear Future Icons Winterized hættetrøje\nAEROREADY Lyte Ryde hættetrøje\nKlassiske træningshættetrøjer med moderne teknologier fra adidas\nHold fast i bevægeligheden og komforten under hele din træning. Vores hættetrøjer til træning er lavet til alle former for workouts og kommer i en bred farvepalette. Fra de moderne 90'er crop top cuts, til oversized hoodies med lynlås og tætsiddende performance trøjer. Du finder noget som komplementerer dit træningsoutfit. Vores træningshættetrøjer indgår i størstedelen af vores kollektioner, fordi denne klassiker aldrig går af mode. Den er praktisk, smart og giver dit look komfort og kant. Hættetrøjen er perfekt til pauserne mellem intense træningspas, så du ikke bliver kold. De holder dig varm, uden at forhindre din krop i at ånde og bevæge sig frit. Vores teknologier optimerer åndbarheden og transporterer sveden væk fra kroppen. Så slipper du for at fryse på bænken, når du tager en velfortjent pause. Vores rene design og moderne fit giver dig træningstrøjer, som du ikke har lyst til at tage af.\nVarm, komfortabel og cool - hættetrøjer inspirerede af dig\nadidas' isolerede hættetrøjer er perfekte til vinterens udendørstræninger. Det almindelige fit giver dig en slank silhuet, men lader din krop bevæge sig frit. Slim fit krammer kroppen, men lader den stadig ånde. Du skal simpelthen bare overveje, hvad du skal bruge den til. Oversized trøjer er perfekte til pauserne, hvor det tætte fit holder dig varm under løbeturen. De behagelige konstruktioner giver ekstra komfort til alle dagens gøremål, om de er stillesiddende eller i fuld bevægelse. Flere af vores hoodies er lavet af genanvendte materialer og er en del af vores bidrag til en mere bæredygtig fremtid og en reduktion af verdens stigende plastikaffald. Primegreen er et højtydende materiale lavet af mindst 40% genanvendt materiale. Det fugtabsorberende AEROREADY fjerner fugten fra kroppen og øger din komfort dagen igennem. Vores hættetrøjer uden lynlås og med kængurulomme giver dig frit spillerum og plads til dine vigtigste genstande som telefon og nøgler.


Smuk men farlig\nPå den ene af mine arbejdspladser, havde jeg idag denne flotte udsigt til naturens eget pynt. Store flotte istapper. Men hvor er jeg glad for, at der kun er en have nedenunder og ikke en sti eller anden mennesketrådt vej. For som der står her;\nEn istap, der falder fra bare første sals højde, opnår en fart på 30 km/t – rigeligt til at gøre alvorlig skade på en person, som får den i hovedet.\nLovmæssigt er det ejeren af huset eller husets vicevært, der har ansvaret for, at tapper (og sneskred) ikke forvolder skade på forbipasserende. Og hvis ejer/vicevært var klar over faren eller burde være klar over faren, så kan der kræves erstatning af den tilskadekomne. Så det er bare med med få istapperne skubbet ned eller få området spærret af, så forbipasserende kan gå sikkert forbi.\nIgår var jeg en tur om huset, men vi havde kun nogle små istapper på haveskuret, som blev skubbet ned. Da de blev skubbet ned, mindedes jeg, at vi som børn trak istapper ned, for at sutte på dem. Yak hvor må vi have f…\nSneen der faldt igår, ligger fortsat som et tykt lag overalt. Det gav anledning til en tur ud i det hvide, hvor en rask sneboldkamp hurtig opstod. Sønnike var også lige en tur nede at ligge - der skulle laves en sne-engel.\nEfter turen i sneen var det dejligt at komme ind til brændeovnens varme og en kop varm kakao med flødeskum.\nDet er ren søndagshygge!\nEn aftale lavet for længe siden blev effektueret idag og hvor har det dog været en dejlig dag :-)\nAftalen var lavet med en veninde, som jeg mødte under studiet for 19 år siden. Efter endt studie flyttede vi begge fra Holstebro til Fyn, hvor vi boede kun 15 km fra hinanden. Vi så derfor hinanden ca. én gang om ugen. Men efter vi flyttede til Nordsjælland, ses vi ikke særligt tit, ja faktisk alt for sjældent.\nAftalen idag havde vi derfor lavet for længe siden. Jeg tog toget til Odense, hvor vi har tilbragt hele dagen sammen. Vi har travet gågaderne tynde i Odense centrum, spist frokost i det nye megastore Ikea og været gennem Rosengårdscentrets gader alt imens vi har sagt næh og ih, har snakket og hygget igennem.\nFor mig er det noget helt særligt at have veninder, som jeg har kendt gennem mange år, som jeg har en fælles baggrund med og som jeg bare kan tale med uden at skulle forklare, fordi der er en fælles forståelse lige med det samme - I love it!\nDet er fredag og weekend og dermed tid til ABC Scandinavia, hvor vi er nået til D! Så jeg siger;\nD for Drivhus\nog ikke nok med, at det er et hus der kan drives planter i, så er det for øjeblikket også et hus der står i driver - snedriver ;-)\nHvert forår drømmer jeg om en stor høst af afgrøder fra drivhuset. Jeg kan næsten allerede nu smage hvordan en nyplukket agurk eller en solvarm cherrytomat smager, uhm. Og jeg drømmer om, at klippe fra en masse varmekrævende krydderurter og planter ex. rosmarin, basilikum og chili.\nTomater og krydderurter har jeg rimelig succes med, men agurkerne slås med spindemider og i år var der nogle "dyr" i drivhuset, som spiste bladene på planterne, så udbyttet var ikke stort.\nJeg har stadig meget at lære om, hvordan jeg skal dyrke i drivhuset for at få et optimalt udbytte. Nu drivhuset står med sne og det er frostgrader, så er det måske tiden til at søge viden i bøger og på nettet. For drømmene lever fortsat og jeg er sikker på, at forårs-drivhus…\nUndervisning i elastisk taping\nTo gode dage er gået med at undervise ca 35 ergo- og fysioterapeuter i elastisk taping. Jeg har i denne omgang afholdt 2x2 kurser henholdsvis basic og advanced kurser. Som jeg har skrevet tidligere, så er det en stor fornøjelse, at undervise og dermed vide, at der er patienter/borgere/klienter, som får en hurtigere rehabilitering efter skader og/eller operationer, fordi deres terapeut har fået flere kompetencer :-)\nJeg holder meget af at dele ud af min viden og synes det er en ren fornøjelse med alle de engagerede terapeuter, som kommer på kurserne og som er meget åbne overfor at lære nyt. Det er dejligt at være i et fag, hvor faglig udvikling og nysgerrighed er en selvfølge.\nMin undervisning har jeg planlagt, sådan at der er skiftevis teori og praktisk afprøvning. Så bare idag er der blevet brugt rigtig meget elastisk tape - vel omkring syv meter pr. kursist dvs. sådan ca. 175 m tape - tro mig, vi har fyldt en stor sort affaldssæk bare med brugt tape og bagside papir.\nIdag har været …\nJeg kan ikke helt forstå, at det skal sne og at temperaturen skal være under frysepunktet allerede. Det er da ikke lang tid siden, det var sommer (eller ihvertfald sensommer) og min kalender siger altså stadig efterår. Jeg troede først det skulle sne og fryse, når det blev vinter!\nGodt vi har brændeovnen - den giver en god og dejlig varme samtidig med, at det hygger :-)\nHeldigvis bliver jeg opmuntret lidt, når jeg ser på DMI's hjemmeside vedr. vejrprognosen for de kommende tre vintermåneder december, januar og februar. Modellen forudsiger, at den gennemsnitlige temperatur for Danmark som helhed kommer til at ligge omkring 1,3°.\nI en reklame forleden så jeg udtrykket hyggecinter. Det synes jeg egentligt er et ganske rammende ord for hyacinterne, som er én af de blomster, der er med til at bringe hygge i de danske hjem i den mørke tid.\nHyacinter, plantebeholdere og en klat mos fra havens græsplane - så er den hygge hjemme :-)\nIkke alene er det skønne vækster at se på, men de udsender også en ganske dejlig duft i hele hjemmet. Duften vil jeg endda gå så vidt som til at sige, kan være for kraftig. Derfor har vi også kun et par hyggecinter i huset af gangen, for hygge det skal vi da!\nSå fik jeg endnu flere løg i jorden - det er altså supernemt med den nye løglægger. Denne gang fik jeg lagt løg i 3 grupper: narcisserne White Cheerfulness sammen med hvide Allium Nigrum, narcisserne Lemon Glow og i sidste gruppe var det narcisserne Ice Folies sammen med dobbelte hvide tulipaner.\nMange af narcis-løgene var så store, at de var dobbelte, så det var muligt at skille dem fra hinanden. Så alt i alt har jeg vel lagt omkring 100 løg. Jeg har nu kun 100 tulipanløg i blandede farver tilbage. Dem skal jeg nok nå at få sat, men jeg er endnu ikke helt sikker på hvor!\nDen ene gruppe med narcisserne Ice Folies og de dobbelt hvide tulipaner er lagt i et bed med masser af skvalderkål. Der er i øjeblikket ikke andet end skvalderkål og så den gule stor tusindstråle. Inspireret af Irishaven, har jeg været i Camilla Plums bog, "Blomster". Camilla skriver på side 87, at stauden kulsyre Symphytum grandiflorum er en meget stærk konkurrent til skvalderkål. Den blomstrer i maj, så j…\nSidste weekend havde vi gæstebud og hvad var mere nærliggende at servere end and, nu det lige havde været Mortens aften. Manden havde lavet en vidunderlig sauce af et par andelår, som havde kogt et par timer eller tre i 1 l rødvin og 1 l vand sammen med lidt smagsgivende grøntsager. Tilbehøret var en grøn salat med grillede pebre og en rødkålssalat. Rødkål er jo traditionel til en and, men vi kan godt lide at afprøve nye varianter, så denne gang blev det følgende rødkålssalat.\nRødkål hakkes fint og blandes med tørrede abrikoser klippet i 3-4 stykker og halverede mandler med skal. Over salaten udskæres appelsin filetter, således at den overskydende saft drypper ned på rødkålen. Resten af appelsinsaften presses over salaten. Filetterne halveres og blandes i salaten. Til sidst hældes et skvæt neutral olie over salaten. Salaten skal trække et par timer inden serveringen.\nFor mig er det nye, at der anvendes mandler istedet for hasselnødder og at der er abrikoser i salaten. Det var en lækk…\nDen første sne faldt igår - ja det sneede faktisk hele dagen. Men inden jeg nåede hjem fra arbejde, var lyset svundet så meget, at det ikke var muligt at tage gode billeder. Heldigvis var sneen ikke helt væk op af formiddagen idag, så jeg kunne få taget et par billeder af tø-sne på planter i haven.\nØverst er det blomsterstandene fra en gammel efeu, som endnu har sne-hat på.\nOg nederst er det en rododendron-knop som bærer sne på nakken.\nJeg har brugt mit kompakt-kamera Canon Ixus 110 IS og indstillet den til macro optagelse. Ganske udmærkede kvalitet synes jeg, men det kunne nu være spændende at lege med et makro-objektiv til det digitale spejlrefleks kamera!\nFra renseri-bøjle til hjerte-pynt\nDa jeg skulle hænge nyvaskede skjorter til tørre på en renseri-bøjle, brækkede ophængskrogen af bøjlen. Først var jeg ved at smide bøjlen ud, men den måtte da kunne bruges til noget? Jeg begyndte derfor at trække og bøje bøjlen, indtil den havde facon som et hjerte. I haven klippede jeg et par grene af en stedsegrøn busk, viklede dem om den ødelagte renseri-bøjle og der blev lavet et ophængsøje.\nOg se nu hænger renseri-bøjlen igen med et meningsfuldt og smukt materiale på sig!\nJeg er meget i tvivl om, hvilken stedsegrøn busk grenene kommer fra. Når jeg surfer, er det tætteste jeg finder en ærtecypres eller en kinesisk ene. Mon du kan se, hvilken stedsegrøn busk der er tale om?\nHjertet er ret dekorativ og enkel - lige min stil. Det hænger nu i garagen og byder velkommen.\nSå nåede vi til C i alfabet-legen. Det er jo ikke det letteste bogstav at skrive et indlæg omkring, men heldigvis har der været en uge til at tænke. Jeg besluttede mig for at kigge lidt tilbage på en dejlig ferie, som jeg kun har vist et par billeder fra, så det emne er ikke helt udtømt. Så derfor\nC for Crete og C for Citron\nVi var så heldige, at mine forældre inviterede os på en uges ferie på Kreta i uge 40. Eller til Crete, som øen hedder på græsk. Mine forældre havde inviteret os tre søskende med ægtefæller og børn, så vi var ialt 13 afsted. Det var en rigtig dejlig ferie, hvor vi alle nød at være sammen i en hel uge.\nMine forældre og bror bor tæt på hinanden i Sydvest-jylland, mens min søster og jeg bor på henholdsvis Midt- og Nord-sjælland. Så afstanden gør, at vi ikke ses så tit. Derfor var det rigtig dejligt og hyggeligt at kunne hygge, slappe af og nyde hinandens selskab i en hel uge. Fætrene og kusiner får også en hel unik mulighed for at lære hinanden godt at kende og vi kan …\nAllerede nu kan man fornemme forårets komme og det ser lovende ud for rododendronen, som har mange flere knopper end jeg husker fra de foregående år. Og blomsterne har en meget smuk dyb røde farve. Jeg glæder mig allerede til at se det fulde flor til foråret.\nDen har sandsynligvis så mange knopper i år, da den har fået mere lys, luft og vand i løbet af året. Vi har nemlig fjernet et udgået pæretræ, som var dækket af efeu og som stod meget tæt på busken. Og et fyrretræ, som skyggede for busken, er fjernet. Moralen af denne historie, må være, at det giver god mening at fjerne træer og buske, således at det "bedste" bliver endnu smukkere!\nBilledet er taget af sønnike på 10 år :-)\nSolnedgang en sen efterårsdag\nSolnedgang kl. 17.30 - desværre havde jeg "kun" mit lille kompakt kamera med, men billedet viser trods alt de flotte farver himlen lyst op i. Og jeg kunne ikke nå at finde indstillingerne manuelt for solnedgang - jeg havde travlt for ti minutter senere var det mørkt!\nNåede lidt i tørvejr\nProjekt løglægning er skudt igang, da jeg nåede at komme ud i periode med tørvejr. Det har ellers regnet hele dagen, men i den ½ time jeg havde mod på at gå ud, var det på forunderligvis tørvejr. Jeg nåede at få lagt 114 løg i haven på ca. ½ time. Men der er mange flere at gå i krig med, se bare her.\nJeg fik lagt 40 botaniske tulipanløg i græsplænen. I foråret var der én botanisk tulipan og jeg ønskede mig da et helt tæppe. 40 tulipaner er ikke et helt tæppe, men det er da mange flere end én og en god start!\nDesuden blev der lagt 50 vibeæg i lilla og hvide nuancer. De er lagt under de nu efterårs-hensygnende høstanemoner og jeg regner med, at de når at komme inden høstanemonerne bliver store i foråret. Dvs. at bedet blomstrer over en længere perioden end det har været tilfældet i de tidligere sæsoner.\nOg sidst fik jeg lagt 24 alium - hvide med lyserøde nuancer - som blev placeret i bedet med lyserød småhjerte. Det bliver da yndigt.\nGrunden til, at jeg fik lagt hele 114 løg på ½ time …\nVandet ved roserne vil blive tjekket dagligt og er der det mindste tegn på råd, ska…\nOg ud over at købe lyngen, så gjorde jeg et kup og ja, jeg ved godt, at jeg endnu mangler at sætte løgnene, som vi købte på årets Garden Fair Living i Hillerød, men det var altså et kup! 10 poser blomsterløg med frit valg på alle hylder til 100,- Hvilken haveglad kan modstå den…\nDen rødegrenede kornel står uden blade og ser rigtig skulpturel ud med de røde grene mod den grønne baggrund.\nTil foråret når busken skyder, vil den sikkert også skyde grønne grene (der er faktisk én at se i bunde af billedet). Jeg er ikke helt klar over, om det er vildskud eller om de grønne grene bliver røde med alderen. Men for en sikkerhedsskyld, fjerner jeg de grønne. for tænk hvis det er vildskud og de pludselig har fået overtaget - så vil vi gå glip af de skulpturelle grene.\nGrenene er også meget dekorative indenfor ved juletid. Røde grene i et hjørne med en lille lyskæde på - kan det blive mere julet?\nEfteråret er tidspunktet hvor suppe helt naturligt bliver en del af menuen. Grøntsagerne til en god suppe havde vi i køleskabet fra den ugentlige kasse fra Buresø Grønt. Suppehønsene fandt vi igår i Bilka - vi har tidligere ledt i mange andre fødevare butikker, så at finde suppehøns var et rent lykkefund.\nSå idag var dagen, hvor efterårets første suppe kom på komfuret. Op i gryden med vand kom hønsene og i med gulerødder, porre, selleri, løg, persillerod, timian og laurbærblade. Og så stod suppen og putrede i flere timer, mens den lifligste duft bredte sig i huset, uhm.\nOg hvor den smagte - det var det rene guf. Og vi er enige om, at der altså er meget mere smag i en høne end i en kylling. Jeg er ret sikker på, at der skal hamstres suppehøns til fryseren næste gang vi kommer i Bilka!\nAt efteråret er over os, er ikke til at skjule lige meget hvor man kigger hen i det fri. Alle træer har smidt bladene - kun nogle få ihærdige holder endnu fast på løvet, men de må snart give tabt. Faldne blade er at finde over alt også her på vores nye terrasse. Terrassen er blevet fejet mange gange i løbet af sommeren, så den var behagelig at gå på med bare tæer, men nu er det visne blade, som skal fjernes for synets men også for træets skyld.\nI nat har temperaturen været tæt på frysepunktet, men rosenslyngeren står stadig flot, så har der været frost , har det kun været lige under frysepunktet. Det er fortsat koldt udenfor og så er der stille - ikke mange vinde rører sig og byens beboere holder sig indenfor i kulden, så ingen stemmer er at høre i den klare luft.\nSolen skinner fra en næsten skyfri himmel, men indimellem kommer en sky forbi og dækker for solen. Jeg tror, der er basis for en gåtur i det dejlig efterårsvejr!\nEn tur i haven afslører at der stadig er enkelte stauder, hvis blomster ikke er i gang med at lukke ned med efterårets komme. Denne enkle lilla asters er én af de få. Denne har søgt ly under et par rhododendron og det er sikkert derfor, at den stadig står med flotte farver.\nDet er en skønhed, som jeg ikke tidligere har værdsat, men den passer egentlig ind til mine forestillinger om enkelthed i fremtidige bede. Og så er den tilmed en sensommerblomstrende staude, som jeg ikke har ret mange af i haven.\nDen gror flere steder i haven, så jeg skal vist på jagt med spaden, når jeg engang får lavet de farveafstemte bede, som jeg drømmer om!\nTænk sig - den rosenslynger, som jeg forkultiverede i foråret blomstrer stadig flittigt. Den står på vores nye terrasse og pynter. Jeg fik den desværre plantet ud i potten alt for sent, så det er utroligt, at den i det hele taget har nået at blomstre.\nJeg har ikke haft den inde, da der var strenge efterårs-frostgrader for et lille stykke tid siden og alligevel tog den ikke taget skade, men fortsætter med at blomstre :-)\nDet er en plante, som fortjener at få endnu en chance i haven - så om nogle måneder, så skal den såes igen og den skal blive passet og plejet, så den kan blive endnu større og frodiger!\n"Kodeordet" er elastisk og det er den elastiske effekt som udnyttes i behandlinge…\nRoserne har ikke været særlig produktive hos mig i år. Sandsynligvis fordi jeg fik dem beskåret for sent - men lidt blomster har de dog trods alt kvitteret med. Jeg er stor fan af roser, men er også klar over, at de skal have den rigtige pleje til rigtig tid for at give optimal udnytte - jeg skal vist øve mig i nogle år endnu!\nJeg har klippet de sidste roser ind og der var tre stilke tilbage med rosenknopper. De står nu og pynter i tre små "mælkeflasker". Rosenknopperne giver næring til drømme om, at der skal plantes flere roser i næste havesæson!


Mommark Marina - skøn campingplads på Als i Sønderjylland - Mommark Marina Camping\nVelkommen til Mommark Marina\nCamping, Marina og et dejligt spisested....\nhyggelig campingplads og Marina. Godt spisested, dejlig badestrand, og hyggelig maritim atmosfære......Det er hvad Mommark Marina kan byde på.....\nFrem til 30. Marts 2019\nVi kan kontaktes på telefon hele året.\nVi afholder private selskaber i vinterperioden.\nCafé og havnemester:\nTelefon: 0045 74 40 77 00\nBis 30. Märts 2019\nHafenmeister: 0045 74 40 77 00 (Ganze Jahr)\nLouise, Steven og Carsten\nVi byder velkommen i caféen på Mommark Marina, som er en hyggelig lille cafe lige ned til havn og strand. Cafeen ligger idylisk, med sejlbåde og små fiskebåde I havnen. Helt uforstyrret udsigt til Lillebælt og Østersøen. Menukortet er meget varieret, og byder på både is og pølser, røgvarer fra eget røgeri, samt lette kød- og fiske retter. Se menu HER: www.mommarkmarina.dk\nCampingpladsen på Mommark Marina, hører til blandt de absolut skønnest beliggende. Der er udsigt til både havn, Lillebælt og Østersøen fra 90% af de 98 stadepladser. Fra camping pladsen er der direkte adgang til bådbro, hvor man evt. kan have egen jolle liggende.\nHavnen på Mommark Marina er en hyggelig lille havn, hvor der er plads til 50-60 lytsejlere. Der er strøm på alle anløbsbroer, og mulighed for vand på de fleste. Havnen er hjemsted for 2 erhvervsfiskere, der med deres små kuttere skaber en maritim stemning i havnen. Der er direkte adgang til pladsens 3* sanitetsbygning. Havnen ligger fantastisk som\nfølg også Mommark Marina på Facebook\nLAG støtte fra EU


Ændring af PDF navn - e-conomic forum\nVi har under vores brug været nødsaget til at ændre f.eks. Tilbud til Ordrebekræftelse og Ordrebekræftelse til Følgeseddel.\nI skabelonoversigten hedder de stadig Tilbud og Ordrebekræftelse, på trods af at de hedder noget andet på selve skabelonen.\nProblemet opstår når vi konveterer til Tilbud til ordre eller som der står på selve skabelonen, Ordrebekræftelse til Følgeseddel. Når man så skal sende Tilbuddet til kunden på mail, hedder PDF filen Tilbud og ikke Ordrebekræftelse.\nDet vil kunne være rart for os at kunne ændre PDF navnet. Teksten "Tilbud" som en statisk tekst som kan ændres manuel og tallet "Tilbudsnummer" som et fortløbende felt som automatisk tæller op.\nEn løsning som i dag vil virke er, at sende mailen til dig selv i første omgang. Herefter kan du downloade PDF'en, omdøbe den og sende den fra din egen mail. Jeg er med på det ikke er optimalt, men det vil virke lige nu og her.\nI forhold til at give mulighed for selv at danne navnet på PDF'en, så vil jeg lade dit indlæg ligge herinde lidt og på baggrund af den samlede feedback, så vil jeg tage en vurdering, hvad vi kommer til at gøre herfra.\nHvis vi oplever større efterspørgsel i den næste måned her på indlægget, så vil du høre fra mig.


Sommerkjole syet af sengelinned – Sygal.dk\nSommerkjole syet af sengelinned\nMan kan finde mange fine sæt sengelinned i genbrugsbutikker. De koster som regel ikke særlig meget, og på den måde får du 4 meter bomuldsstof til næsten ingen penge. Det er et godt materiale at bruge til hvis du skal prøvesy en ny model, før du klipper i det dyre stof. Her er der råd til at gøre fejl og skulle det gå så galt at du opgiver modellen, har det været en billig fornøjelse. Er du nybegynder udi syning, så er sengelinned også helt perfekt at starte med. Fastvævet bomuld, som det meste er lavet i, er nem at arbejde med.\nFor noget tid siden fandt jeg et stribet sæt sengelinned i genbrugen. Det har jeg brugt som foer i tasker og nu har jeg også fået syet mig en sommerkjole i det.\nFør man starter med at sy i sengelinnedet skal det vaskes og tjekkes for pletter, huller og slid. Det er jo ærgerligt at få noget syet, og det så går i stykker efter første gangs brug, eller har pletter et synligt sted.\nTil kjolen har jeg brugt et mønster fra Stof og stil, som jeg dog har ændret lidt. Det er nr 23159. Ønsker du at læse mere om mønsteret ligger det i dette link\nMønsteret er med lange ærmer, men jeg har blot afkortet dem. Jeg har gjort halsudskæringen lidt større og sat knapper ned foran. Mønsteret er beregnet til at forstykke skal ligge til fold, men jeg har blot lagt 6 cm til midt for på begge forstykker. Efterfølgende stryges kanten 1 cm til vrangen, derefter bukkes der 3,5 cm og stryges og til sidst stikkes ned langs kanten. I midten af stolpen ( som det kaldes) sættes knapperne i den ene side og knaphuller laves i den anden side. Jeg viser dig lige på et stykke stof hvad jeg mener. Her er der strøget 1 cm om og derefter 3,5 cm. Det er vrangen der ligger opad.\nog sådan ser det ud når det foldes og du skal så stikke ved min finger.\nI halsen på kjolen har jeg lavet en belægning. Træknapperne har jeg købt i Prag forrige år under en ferie.\nBæltet er blot en lang strimmel der er syet dobbelt. Jeg havde desværre ikke nok stof til at jeg kunne lade striberne gå på langs.\nJeg har ændret lidt på størrelsen på flæserne. Den øverste flæse er 80 cm bred og 41 cm lang x 2 stk. Den nederste flæse er 120 cm bred og 37 cm lang x 2 stk.\nJeg synes kjolen er blevet ret sød og sommerlig. Den kan bruges både med bælte og uden.\nMine sko passer næsten for godt til.. Verdens bedste sko hvis jeg selv skal sige det. Jeg har flere par i mærket. Det er sko jeg kan holde ud at have på en hel dag på arbejde, hvor jeg det meste af tiden står op. Selv da jeg døjede med hælspore, kunne jeg have dem på. Heldigvis er det gået i sig selv igen. Skoene er købt ved Skobox.dk og mærket hedder Woden\nDet bliver en skøn kjole til arbejde.\nEt lille tip. Du behøver ikke suse i genbrugen efter sengelinned. Du kan faktisk også være heldig at finde et skønt sæt sengelinned i butikkerne under udsalg. Ofte har de det de kalder en solist og så vil den som regel være til en rigtig god pris. Du får hele 4 meter stof og en pudebetræk i et sådan sæt. På nettet kan du også finde mange fine sæt.\nElsker du også at rende i genbrugsbutikker og finde gammelt skrammel som får nyt liv ?\nHvilken genbrugsbutik er din favorit ? Jeg har tænkt mig at vi skal lidt rundt i landet når det bliver sommerferietid, så kunne godt bruge nogle tip 😍\n8 thoughts on “Sommerkjole syet af sengelinned”\njuni 14, 2020 kl. 2:50 pm\nSikke en god ide – og et flot resultat 👍\njuni 16, 2020 kl. 8:06 pm\nHej Jytte. Mange tak skal du have 😊\njuni 14, 2020 kl. 4:32 pm\nDen er bare så fin, men bedst uden bælte synes jeg. Så fin med cowboyjakken til. 🤗\njuni 16, 2020 kl. 8:08 pm\nHej Ingelise. Mange tak, det er også sådan jeg bedst kan lide den. Ja cowboy jakken gør den lige lidt mere rå 👍\njuni 15, 2020 kl. 8:53 pm\nEndnu et inspirende oplæg! Du er virkelig god til at forklare. Tak for dig og din blog.\nHej Marianne. Mange tak for din søde kommentar, den gør mig glad 😍\njuni 21, 2021 kl. 12:04 am\nFlot flot arbejde, som altid 😍 Jeg er også bidt af genbrugs-dillen. Kommer mest i butikkerne i Ry og Skanderborg, men har også været heldig at finde noget helt nyt sengetøj i en stor genbrugsbutik i Middelfart\njuni 26, 2021 kl. 11:24 am\nhej Annette. Mange tak skal du have. Ja man bliver nemlig lidt bidt af det 🤣 Et lille tip, de mindre genbrugsbutikker er som regel dem med det bedste `guld`😁, men Skanderborg og Middelfart er også blandt nogle af mine favoritter😍